Cara Pengeluaran i-Lestari melalui KWSP

Baru-baru ini PM ke-8 Tan Sri Muhyiddin Yassin telah mengumumkan pelbagai inisiatif untuk membantu rakyat bertahan di kala ekonomi yang tak menentu ini. Antara bantuan yang diberikan adalah pengeluaran duit simpanan KWSP.

Gambar: PMO

Memang betul yang orang kata duit ni memang duit kita sendiri. Tapi kalau tak digunakan, entah dapat pegang ke tidak masa hari tua nanti. Jadi kalau perlu atau ada kegunaannya, boleh lah keluarkan untuk digunakan sekarang.

Syarat pengeluaran i-Lestari

i-Lestari adalah nama skim pengeluaran yang diberikan untuk bantuan COVID-19 ini. Ada beberapa syarat yang dikenakan untuk pengeluaran duit simpanan anda dari Akaun 2 KWSP seperti yang tertulis di bawah:

Warganegara Malaysia.

Belum mencapai umur 55 tahun.

Mempunyai baki simpanan minimum RM50 dalam Akaun 2.

Amaun pengeluaran minimum adalah RM50 dan maksimum sebanyak RM500 sebulan.

Amaun bayaran adalah tertakluk kepada baki simpanan Akaun 2 semasa pembayaran pada bulan berkenaan dibuat.

Bilangan bayaran bulanan yang layak dikira bermula dari tarikh permohonan diterima oleh KWSP sehingga Mac 2021.

Untuk
memudahkan urusan
 keluaran, anda perlu memastikan:

Nombor telefon bimbit anda yang didaftarkan dengan KWSP adalah sah dan aktif bagi penerimaan 'Transaction Authorization Code' (TAC)

Akaun bank anda (Simpanan/Semasa) adalah
AKTIF
.

Permohonan pengeluaran ini boleh dihantar bermula
1 April 2020 hingga 31 Mac 2021
 (permohonan hendaklah diterima oleh KWSP sebelum atau pada 31 Mac 2021).

Kenapa boleh hantar sehingga Mac 2021?

Mac 2021 tu tahun depan, dan masa tu pun masih boleh hantar permohonan i-Lestari. Tapi kalau hantar lambat, makin sikit yang anda boleh keluarkan. Fahami konsep pengeluaran i-Lestari seperti di bawah ini:

Pengeluaran adalah daripada Akaun 2 sahaja

Bayaran pengeluaran akan dibuat secara bulanan dan berulang (recurring) untuk bulan-bulan berikutnya tertakluk kepada kelayakan bilangan bulan pengeluaran seperti di para (c)

Kelayakan bilangan bulan pengeluaran adalah dikira bermula daripada tarikh penerimaan permohonan pengeluaran yang diluluskan oleh KWSP hingga tamat tempoh kuatkuasa Pengeluaran i-Lestari iaitu 31 Mac 2021.

Contoh Situasi:

Penerimaan permohonan

Maksimum kelayakan pengeluaran

April 2020

12 bulan

September 2020

7 bulan

Mac 2021

1 bulan

Saluran memohon

Ada
tiga saluran
 permohonan pengeluaran i-Lestari.

Secara dalam talian melalui e-Pengeluaran dalam i-Akaun (Ahli).

Secara e-mel yang dialamatkan kepada:
ilestarimohon@epf.gov.my
; atau

Secara hantaran pos/kurier kepada alamat:

Kumpulan Wang Simpanan Pekerja,

Beg Berkunci No 220,

Jalan Sultan 46720,

Petaling Jaya

Nota: Sila catatkan
(UP : i-Lestari)
 di hadapan sampul surat.

Cara yang paling disarankan oleh pihak KWSP sendiri adalah
secara dalam talian (a)
 yang
lebih cepat
. Cara (b) dan (c) akan mengambil lebih masa untuk diproses.

Cara memohon secara dalam talian

Anda perlu log masuk ke
i-Akaun (Ahli)
 > tekan tab
Pengeluaran
 > tekan
Permohonan Baru
 > pilih
Pengeluaran i-Lestari
 dan tekan butang
Seterusnya
 untuk membuat permohonan.

Dari sini, anda cuma perlu ikut arahan dan langkah yang telah digariskan. Anda cuma perlu masukkan maklumat diri dan butiran pengeluaran.

Selesai mengisi maklumat dan sahkan dengan kod TAC, anda dah sedia untuk menghantar permohonan. Sekiranya anda hantar permohonan dalam bulan April ini, bayaran pertama i-Lestari akan diterima mulai bulan Mei 2020. Kami doakan supaya anda dapat tempuhi pandemik COVID-19 ni dengan selamat. Jaga kesihatan diri, jaga jarak dan duduk rumah.


Cara Pengurusan Kewangan

Wang adalah satu perkara yang memberi impak besar terhadap kehidupan kita. Jika kita ingin makan dan minum, ianya memerlukan wang. Jika kita ingin membeli buku, semestinya memerlukan wang. Jika kita ingin menghubungi keluarga melalui internet, ini juga memerlukan wang.

Tanpa wang, kita sukar mencari makan minum. Tanpa wang, kita sukar menghadiri kelas atas talian. Tanpa wang, kita tidak mampu membeli atau menyewa rumah. Sebahagian orang mungkin tidak mempunyai wang atas faktor-faktor tertentu, namun, ramai juga yang berjaya bekerja dengan gaji yang tinggi tetapi tetap gagal melepaskan diri daripada belitan kewangan. Dalam artikel ini, kita akan lihat pada tiga elemen utama pengurusan kewangan dan kaedah-kaedah pengurusan kewangan.

Elemen utama pengurusan kewangan

Terdapat tiga elemen utama di dalam pengurusan kewangan. Antaranya ialah:

1. Keperluan

Perkara paling utama yang perlu diambil kira ialah keperluan untuk kelangsungan kehidupan. Sepanjang sejarah peradaban manusia, terdapat 3 keperluan asas iaitu makan minum, pakaian dan tempat tinggal. Namun dalam era digital hari ini, keperluan ini bertambah lagi dua iaitu kesihatan dan capaian internet.

Oleh itu, 5 perkara ini perlu terlebih dahulu diutamakan dalam bajet kewangan anda. Lakukan pengiraan bajet bulanan anda bagi kesemua 5 keperluan ini terlebih dahulu.

Jika anda seorang ketua keluarga, maka pastikan anda mengira kesemua keperluan ini terlebih dahulu termasuklah kesemua di bawah tanggungan anda. Jika ibu bapa anda masih bersama-sama anda, maka kirakan sekali pemberian kepada ibu bapa di bawah keperluan.

Perkara paling utama berkaitan keperluan ialah ia tidak boleh dikurangkan kepada sifar dalam bajet keseluruhan. Tanpa bajet keperluan, kelangsungan kehidupan akan menjadi sukar. Oleh itu, asingkan terlebih dahulu pendapatan anda untuk memenuhi keperluan-keperluan ini.

2. Simpanan dan pelaburan

Simpanan dan pelaburan adalah dua perkara yang kerap terlepas daripada pengurusan kewangan individu. Namun kedua-duanya memainkan peranan penting bagi menjamin kesejahteraan hidup dalam jangka masa panjang.

Simpanan diperlukan bagi memenuhi keperluan atau kehendak dalam jangka masa yang terdekat. Sebagai contoh, anda mahu membeli barangan pada harga diskaun di suatu masa tertentu. Anda perlu menyediakan simpanan awal untuk berbelanja apabila masanya sudah tiba. Jika anda ingin berkahwin, anda perlu menyediakan simpanan. Jika anda ingin membeli rumah, atau kereta yang memerlukan deposit, anda perlu menyimpan.

Simpanan ada berbagai tujuan namun simpanan yang paling penting adalah simpanan kecemasan. Simpanan kecemasan ini bertujuan menjadi penimbal (
buffer
) untuk memenuhi keperluan anda di masa-masa yang terdesak seperti ketika kehilangan pekerjaan. Walaupun pendapatan anda terputus, anda tetap boleh meneruskan kehidupan buat sementara waktu melalui simpanan kecemasan ini.

Simpanan boleh dilaksanakan menggunakan akaun simpanan di bank, atau tabung fizikal di rumah.

Pelaburan berbeza dengan simpanan. Tujuan pelaburan juga berbeza dengan simpanan. Pelaburan bertujuan untuk menjana lebih banyak wang dalam jangka masa tertentu. Pada kebiasaannya, pelaburan dilakukan untuk memenuhi keperluan dan kehendak dalam jangka masa yang panjang.

Sebagai contoh, pelaburan KWSP dan ASB biasanya dilaksanakan untuk menyediakan diri anda bagi menghadapi hari tua, selepas pencen daripada pekerjaan harian. Anda boleh menyimpan untuk hari tua, namun simpanan anda ini terdedah kepada risiko inflasi setiap tahun yang menyebabkan susut nilai simpanan anda.

Terdapat pelbagai jenis pelaburan mengikut risiko dan pulangan. Antara pelaburan yang popular adalah seperti unit amanah, emas, saham, matawang kripto dan hartanah.

3. Kehendak

Selepas keperluan asas dipenuhi, bajet kewangan beralih pula kepada kehendak. Keperluan manusia perlu dipenuhi bagi memastikan kelangsungan hidup. Kehendak manusia pula dipenuhi bagi mencorakkan kehidupan tersebut mengikut kehendak masing-masing. Kehendak ini adalah subjektif, bergantung kepada setiap orang.

Kehendak yang terkait dengan keperluan asas adalah seperti memilih jenis makanan yang lebih mahal, memilih rumah yang lebih besar, kawasan perumahan yang lebih selesa dan membeli pakaian yang berjenama. Manakala kehendak yang lebih umum adalah seperti pelancongan, pengangkutan, hiburan dan perhiasan.

Jika bajet kewangan anda masih berlebihan, maka anda boleh asingkan sebahagian untuk bajet kehendak. Kehendak tidak wajib dipenuhi. Kehendak hanya dipenuhi untuk memberikan kepuasan dan kebahagiaan pada kehidupan.

Kaedah pengurusan kewangan

Dalam merangka bajet kewangan anda, perkara pertama ialah pendapatan dan skala masa pendapatan tersebut. Bagi contoh kaedah ini, kita ambil pendapatan secara bulanan.

Andaikan anda memperoleh gaji minimum sekitar RM 1,200 dan bekerja di sektor swasta. Gaji anda akan terus dipotong untuk KWSP, SOCSO, EIF sekitar RM 120. Maka anda akan mempunyai baki lebih kurang RM 1080 untuk menguruskan bajet bulanan.

Perkara pertama ialah untuk mengira terlebih dahulu bajet bagi keperluan asas anda. Hitungkan jumlah berikut mengikut urutan:

1.

Sewa rumah

2.

Makanan dan minuman untuk sebulan

3.

Hutang-hutang lain

Jika pendapatan anda tidak cukup untuk memenuhi 3 perkara di atas, maka pengambilan hutang-hutang baharu perlu dikurangkan. Anda juga digalakkan untuk berusaha mencari pendapatan tambahan, mendapatkan bantuan zakat atau bantuan kerajaan. Sewajarnya, elakkan daripada mengambil hutang-hutang seperti hutang peribadi, hutang kad kredit dan hutang-hutang yang sekadar memenuhi kehendak anda, melainkan kewangan anda sudah kukuh.

Selepas keperluan di atas dipenuhi, bajet seterusnya adalah memenuhi simpanan dan pelaburan. Berapa banyak simpanan yang perlu dipenuhi? Persoalan ini bergantung kepada diri masing-masing. Namun, simpanan paling penting, iaitu simpanan kecemasan perlu dipenuhi terlebih dahulu.

Pengiraan simpanan kecemasan adalah dengan mengira 3 keperluan sebelum ini (sewa, makan minum dan hutang) didarabkan dengan enam. Andaikan 3 keperluan ini adalah sebanyak RM 1000, maka anda perlu cuba melengkapkan simpanan RM 6000. Jika anda menghadapi masalah dibuang kerja, simpanan ini boleh memberi masa timbal (
buffer
) untuk anda mencari pekerjaan baharu tanpa menyukarkan kelangsungan kehidupan anda selama 6 bulan.

Seterusnya, asingkan pula sebahagian untuk pelaburan berisiko rendah seperti ASB dan Tabung Haji. Pelaburan ini untuk menambahkan lagi keselesaan anda di masa hadapan. Jika anda seorang yang bersedia dengan pelaburan risiko tinggi, anda boleh cuba melabur sendiri di pasaran saham, atau dalam matawang kripto. Pelaburan-pelaburan berisiko tinggi memerlukan ilmu untuk menjamin keuntungan. Jika anda tidak mahir berkaitan pelaburan berisiko tinggi, elakkan dari melabur, belajar terlebih dahulu baru melabur.

Bajet paling akhir adalah kehendak. Kehendak ini dibayar daripada baki pendapatan setelah ditolak bajet keperluan, simpanan dan pelaburan. Ingat, kehendak ini dipenuhi dari baki lebihan, bukan daripada keperluan, simpanan mahupun pelaburan.

Peraturan 50-30-20

Antara peraturan yang popular dalam pengurusan kewangan ialah peraturan 50-30-20, iaitu
50% untuk keperluan, 30% untuk kehendak dan 20% untuk simpanan & pelaburan. Peraturan ini bagus untuk mendisiplinkan diri dalam menguruskan kewangan kita. Jika berkemampuan, cuba ikuti peraturan 50-30-20 ini.

Disiplinkan diri dan berbelanjalah dengan berhemah.


Cara Semak Status Permohonan IPO dengan Maybank2u

Sebelum ni kami pernah tulis pasal cara beli IPO dengan Maybank2u. Mungkin ada juga yang dah pun mohon dengan panduan tu. Tapi lepas dah mohon IPO, dah tentu anda nak tahu sama ada permohonan berjaya ataupun tidak. Jadi anda boleh baca lebih lanjut untuk tahu cara semak status permohonan IPO tengan Maybank2u.

Tarikh cabutan saham

Pertama sekali anda kena tahu bila tarikh cabutan dibuat. Apabila sampai tarikh ini, cabutan akan dibuat untuk menentukan permohonan siapa yang berjaya dengan agihan berdasarkan jadual tier di sini. Bermula dengan tarikh ini, anda dah boleh semak permohonan melalui bank anda, ataupun Maybank khususnya dalam blog kali ni.

Semak dalam Maybank2u

Seperti biasa, anda kena login ke dalam akaun anda. Selepas login, pergi ke
Apply
 >
Investment
.

Dari sini, anda perlu scroll ke bawah sikit untuk cari View IPO Status. Kemudian klik pada
Apply Now
.

Anda akan dibawa ke page “Application for View IPO Status”. Dari sini anda boleh lihat pada
Share Name
 iaitu nama saham yang dipohon dan semak pada column
Status
.

Berdasarkan jadual ini,
Reimburse Amount
 adalah jumlah yang dimasukkan semula ke dalam akaun bank (baki sebahagian yang tak berjaya dibeli). Manakala
Partial/Successful Amount
 pula adalah nilai saham yang berjaya dibeli.

Untuk column
Status
 pula, di bawah ini kami senaraikan kesemua status yang boleh terpapar dalam jadual permohonan anda, berserta penerangan status.

Status

Penerangan

Pending

Proses agihan masih berjalan

Unsuccessful

Tidak berjaya dan belum dapat refund

Waiting list

Berjaya dengan agihan sebanyak successful amount dan menunggu proses refund baki selebihnya

Auto reversed

Berjaya dengan agihan sebanyak successful amount dan refund sebanyak reimburse amount

Cleared

Berjaya dapat 100% daripada jumlah yang dipohon

Anda boleh dapatkan kepastian dengan semakan dalam rekod transaksi akaun bank anda dengan keterangan "MIDF/MIH Reimbursement". Semak jumlah amaun bayaran semula ke dalam akaun bank anda. Amaun ini adalah nilai saham yang tak berjaya dibeli.

Semak dalam Bursa Anywhere

Selepas cabutan saham dibuat, agihan saham akan dibuat untuk memasukkan unit saham yang berjaya ke dalam akaun CDS anda. Anda boleh semak unit saham yang dibeli dalam aplikasi
Bursa Anywhere
 bermula tarikh agihan saham ini.

Semak dalam platform dagangan

Bermula tarikh agihan saham juga anda boleh semak unit saham dalam portfolio anda. Namun ianya hanya boleh didagang pada hari penyenaraian.

Nak jual atau pegang?

Strategi yang kami syorkan adalah jual pada market open pada hari penyenaraian. Namun, sekiranya anda yakin saham yang dibeli boleh pergi lebih jauh, anda boleh pegang mengikut strategi sendiri. Anda juga boleh lihat rekod prestasi IPO di page
IPO Analysis
 sebagai rujukan.


Cara Tukar Akaun KWSP Kepada Simpanan Syariah Melalui i-Akaun

Bermula tahun 2016, KWSP telah membuka pilihan kepada ahlinya untuk menyimpan dalam akaun syariah. Akaun ini akan menggunakap prinsip kewangan Islam dan sebenarnya boleh dikatakan wajib terhadap ahli yang beragama Islam. Post ini akan menunjukkan cara untuk tukar jenis akaun daripada konvensional kepada syariah. Sebelum tu, kita fahamkan dulu konsep simpanan syariah ni.

Simpanan Syariah KWSP

Pada asalnya, simpanan KWSP ahli-ahli baru berdaftar adalah bersifat konvensional. Simpanan ini cuma akan bertukar menjadi syariah selepas permohonan dibuat dan mula berkuat kuasa. Tempoh kuat kuasa bermula selepas habis kitaran kewangan tahunan KWSP. Selepas anda menukarkan akaun kepada simpanan syariah, perubahan ini tidak boleh diterbalikkan apabila mula berkuat kuasa.

Akad simpanan syariah ni adalah berdasarkan akad
wakalah mudhafah lil mustaqbal
 yang bermaksud pewakilan yang berkuatkuasa pada masa hadapan. Dalam konteks pelaksanaan, akaun simpanan syariah ini akan berkuat kuasa pada tarikh yang ditentukan oleh Lembaga iaitu 1 Januari setiap tahun. Apabila akaun simpanan syariah anda berkuat kuasa, pendapatan dividen hanya akan diperoleh daripada pelaburan patuh syariah.

Anda akan menyedari bahawa dividen yang diberikan dalam simpanan syariah adalah rendah sedikit berbanding simpanan konvensional. Dividen yang diberikan dalam akaun konvensional juga dijamin sebanyak 2.5% pada kadar minimum. Namun mengikut hukum yang diputuskan oleh Jawatankuasa Penasihat Shariah KWSP, dividen yang diperoleh melalui simpanan konvensional perlu disucikan. 71% daripada jumlah dividen (berdasarkan tahun 2019) yang diterima adalah berasal dari pelaburan yang bukan syariah dan perlu disalurkan untuk aktiviti kebajikan melalui mana-mana cara yang berikut:

Melalui Baitulmal di Majlis Agama Islam negeri masing-masing atau persatuan/ pertubuhan yang berdaftar sebagai badan kebajikan; atau

Secara langsung kepada pihak yang memerlukan bantuan kewangan terutama sekali ahli keluarga yang tidak berkemampuan selain daripada tanggunan wajib (seperti ibubapa, isteri dan anak-anak)

Cara tukar kepada akaun Simpanan Syariah

Ada beberapa saluran untuk tukarkan jenis akaun KWSP kepada simpanan syariah.

Kaunter KWSP dan KWSP Mobile Team

Secara dalam talian menerusi i-Akaun

Sekiranya anda pergi ke kaunter KWSP, anda boleh berurusan dengan wakil KWSP. Anda cuma perlukan MyKad dan ibu jari untuk urusan ini. Untuk post ini, kami akan memberi fokus kepada saluran penukaran akaun melalui i-Akaun.

1. Log in i-Akaun

Perkara pertama yang perlu dibuat adalah log in ke dalam akaun anda. Sekiranya belum aktifkan i-Akaun, anda boleh langkau langkah ini dan terus uruskan semuanya di cawangan atau Mobile Team KWSP.

2. Pergi ke tab Simpanan Syariah

Sekiranya akaun simpanan syariah anda telah berkuat kuasa, status simpanan syariah akan dikemas kini kepada
Diluluskan
. Sekiranya belum diluluskan, anda perlu tunggu sehingga Januari tahun berikutnya. Kalau anda belum daftar, tekan
Register Now
 atau
Daftar Sekarang
 untuk bertukar kepada akaun simpanan syariah.

Anda perlu isikan beberapa butiran maklumat diri dan sahkan maklumat yang dihantar. KWSP akan meminta pengesahan anda dengan memasukkan kod pengesahan atau TAC yang dihantar ke nombor telefon bimbit yang didaftarkan.

3. Tunggu berkuat kuasa

Selepas pendaftaran, anda perlu tunggu sehingga akaun simpanan syariah mula berkuat kuasa iaitu pada 1 Januari tahun berikutnya.

Sekiranya akaun simpanan syariah mula berkuat kuasa, anda tidak boleh tukarkan semula kepada akaun konvensional. Sementara belum berkuat kuasa pula, anda boleh batalkan pendaftaran sekali sahaja.

Sebagai seorang muslim yang bertanggungjawab, anda sememangnya digalakkan untuk menukarkan akaun simpanan kepada yang patuh syariah. Lebih-lebih lagi bila dah ada kemudahan yang disediakan dan boleh diuruskan dengan mudah. Sekiranya anda terlajak dari tarikh kuat kuasa simpanan syariah dan perlu membuat penyucian, boleh gunakan apa-apa sumber kewangan untuk tujuan ini.


CEKD - Dana IPO untuk Perolehan Kilang dan Pembelian Mesin

CEKD Berhad
 adalah sebuah syarikat yang terlibat dalam segmen
die cutting solution
 untuk barangan pengguna dan industri yang beroperasi di Kuala Lumpur dan Pulau Pinang. Butiran IPO CEKD adalah seperti di bawah:

Harga IPO:

RM 0.48

Status syariah:

Dinilai syariah oleh SAC

Pasaran:

ACE Market

Market Capitalisation:

RM 93.395 Juta

Nisbah PE:

15.5 (FYE 2020)

Permohonan ditutup:

17 September 2021

Cabutan saham:

21 September 2021

Tarikh penyenaraian:

29 September 2021

Bisnes CEKD

CEKD Berhad merupakan sebuah syarikat yang telah ditubuhkan pada 1989 yang pada ketika itu menggunakan nama Sharp DCM. Menjelang tahun 2018 syarikat distrukturkan semula dengan menggunakan nama CEKD Berhad yang mempunyai tiga anak syarikat dikenali sebagai Sharp Die Cutting Mould Sdn Bhd, Hotstar (M) Sdn Bhd dan Focuswin Diecutting Mould Sdn Bhd.

Syarikat ini menjalankan perkhidmatan
die cutting mould and solution (
potongan acuan) yang melibatkan industri pencetakan dan pembungkusan, industri elektrik dan elektronik. Pengguna akhir terdiri dari sektor pembentukan bungkusan kotak, karton dan barangan elektronik. Perkhidmatan CEKD juga digunakan oleh industri lain seperti industri automotif, pembungkusan plastik, tekstil dan kulit (leather).

Pada tahun 2020, CEKD merupakan satu-satunya syarikat di rantau Asia Tenggara yang mempunyai kemahiran dan teknologi die-cutting solution yang diiktiraf oleh
BOBST
. BOBST merupakan salah satu syarikat besar yang membekalkan mesin pembungkusan untuk industri pembungkusan sekitar 50 buah negara di dunia. Ia berpangkalan di Switzerland.

Gambar:
CEKD

Kesan Covid-19 terhadap bisnes

Apabila wabak pandemik Covid-19 menular di Malaysia menyebabkan kerajaan melaksanakan Perintah Kawalan Pergerakan (PKP). Secara tidak langsungnya, CEKD menerima tempias beberapa produk yang sudah siap tidak dapat dihantar kepada pelanggan mereka terutamanya di luar kawasan Lembah Klang. Walau bagaimanapun, produk tersebut kembali dihantar kepada pelanggan tanpa berlakunya tuntutan kerugian disebabkan penangguhan.

Dari segi penjualan, CEKD mengalami sedikit penurunan yang melibatkan permintaan dari dalam negara dan luar negara disebabkan sekatan pergerakan serta penutupan operasi pelanggan. Apa yang positifnya, CEKD masih menerima permintaan produk daripada pelanggan dalam segmen perkhidmatan penting seperti industri perubatan dan farmaseutikal serta industri makanan dan minuman.

Prestasi kewangan

CEKD menunjukkan pendapatan konsisten selama 2 tahun dari tahun 2018 dan 2019 dengan mencatatkan pada paras RM 28 juta. Namun keuntungan sedikit menurun pada tahun 2019 dengan mencatatkan RM 5.4 juta berbanding tahun sebelumnya RM 6.8 juta. Pada tahun 2020, pendapatan CEKD merosot sedikit sebanyak RM 26.35 juta dan mencatatkan keuntungan sebanyak RM 6.03 juta.

Keuntungan selepas cukai adalah lebih baik pada tahun 2018 sebanyak 23.67% berbanding tahun 2019 (19.1%) dan 2020 (22.91%). Berdasarkan graf kita dapat lihat peningkatan keuntungan selepas cukai (PAT) dari RM 3.54 juta pada FPE 2020 ke RM 4.02 juta pada FPE 2021.

Secara keseluruhannya, nilai pendapatan CEKD mengalami fasa penurunan pada tahun 2020 berbanding tahun 2018. Ia mencatatkan RM 28.73 juta kepada RM 26.35 juta. Pendapatan CEKD melibatkan 2 perkhidmatan iaitu
manufacturing activities
 dan
trading activities.

Jika dilihat pendapatan dari die cutting mould telah merosot tahun 2020 dengan mencatatkan RM 21.32 juta berbanding 2 tahun sebelumnya. Penurunan ini disebabkan permintaan terhadap die cutting mould berkurangan akibat faktor pelaksanaan MCO. Jumlah keseluruhan ini telah menurun dari 108,666 unit mould kepada 104,542 unit mould tahun 2020.

Aktiviti pembuatan lain iaitu
press cutting dies
juga menurun disebabkan kurangnya permintaan pesanan daripada pelanggan dalam sektor industri tekstil dan kulit di Malaysia ketika wabak covid melanda.

Namun, pendapatan CEKD mula meningkat pada FPE 2021 berbanding FPE 2020. Peningkatan ini disebabkan industri utama seperti pembungkusan, elektrik dan elektronik dan industri automotif kembali beroperasi setakat FPE 2021. Kesannya daripada peningkatan ini dapat dilihat, CEKD telah menjual
die cutting mould
pada harga RM 215 seunit berbanding RM 207 seunit pada FPE 2020.

Strategi IPO dan masa depan

CEKD akan mengumpul dana sebanyak RM 24.28  juta melalui IPO ini. Dana ini akan digunakan untuk tujuan berikut:

Dana

Nilai (Juta)

Peratusan (%)

Perolehan kilang untuk Hotstar

8.80

36.2

Perbelanjaan Modal

- Pembelian mesin

3.00

12.4

- Peningkatan dalam teknologi perisian dan komputer

1.30

5.4

Aktiviti Pemasaran

1.50

6.2

Modal kerja

2.68

11.0

Bayaran hutang bank

4.00

16.5

Perbelanjaan penyenaraian

3.00

12.3

Jumlah

24.28

100.0

Daripada jumlah keseluruhan dana IPO RM 24.28 juta, sebanyak 36.2% bakal digunakan untuk perolehan kilang baharu untuk Hotstar yang merupakan salah satu anak syarikat CEKD. Pembelian ini akan melibatkan kilang baharu untuk mengabungkan dan menyatukan operasi Hotstar dengan lebih baik di bawah satu kawasan berbanding menguruskan 3 kilang berasingan di kawasan yang sama.  Ia akan menggantikan 3 kilang berbeza sedia ada. Isu dengan kilang sekarang ialah pengoperasian yang tidak cekap disebabkan pengeluaran perlu diuruskan di kilang berasingan.

Menjangkakan inovasi produk berterusan, CEKD merancang untuk beli mesin dan perisian komputer baharu seperti 3 unit
automatic steel rule processor
,
1 unit laser cutting machine, 1 unit CAD software
dan
upgrade ERP system and computer server.
Kesemua barangan ini akan diperuntukkan dana sebanyak RM 4.3 juta yang bertujuan mempertingkatkan pengeluaran serta memenuhi pertumbuhan perniagaan pada masa hadapan.

CEKD juga berhasrat mempertingkatkan pendapatan dalam pasaran eksport ke luar negara dalam masa 2 tahun akan datang. Mereka menyasarkan pasaran di Asia Tenggara seperti Vietnam dan Thailand. CEKD telah memperuntukkan dana IPO sebanyak RM 1.5 juta melalui aktiviti pemasaran untuk mempromosikan produk mereka di pasaran Asia Tenggara. Dari segi modal kerja, CEKD memperuntukkan RM 2.68 juta dan RM 4.0 juta diperuntukkan untuk pembayaran hutang bank.

Analisis bisnes dan industri CEKD

Pendapatan CEKD bukan sahaja diperolehi dari dalam negara, malah melibatkan dari luar negara. Jika dilihat pada analisis pendapatan di bawah, kita dapat melihat pendapatan tertinggi di rantau Asia Tenggara selain Malaysia iaitu Thailand dan Filipina. Oleh sebab itulah, CEKD menyatakan dalam propektus memperuntukkan dana IPO dalam aktiviti pemasaran untuk mengembangkan pasaran di kedua-dua negara tersebut.

Gambar: Segmen pasaran geografi CEKD

Prestasi industri die-cutting tools manufacturing

Pada tahun 2020, pertumbuhan dalam industri ini telah menunjukkan unjuran penurunan sebanyak 8.7% dengan mencatatkan RM 216,52 juta kepada RM 197.68 juta. Penurunan ini disebabkan kurangnya permintaan terutamanya pengguna akhir dalam industri. Faktor ini disebabkan kebanyakan syarikat terpaksa menutup pengoperasian akibat pandemik Covid-19.

Menurut World Economic Outlook pada April 2021, berpendapat ekonomi dunia dijangka pulih serta mencatat pertumbuhan 6.0% pada tahun 2021 dan 4.4% pada tahun 2022. Oleh sebab pasaran pengguna akhir die cutting tools industry di Malaysia akan mudah terjejas sekiranya ekonomi global mengalami krisis. Peningkatan pertumbuhan ini dijangka meningkatkan kembali industri die cutting pada jangka masa panjang. Pada tahun 2025 CAGR dijangka meningkat 3.2% dari RM 216.53 juta tahun 2019 kepada RM 261.04 juta.

Gambar: Propektus IPO CEKD

Permintaan dalam industri dan produk kertas

Industri kertas dan produk kertas di Malaysia yang merangkumi:

Manufacture of pulp

Paper and converted paper products,

Corrugated boards and paperboard boxes

Ia diperbuat menggunakan kertas dan bahan lain dengan kaedah memotong dan membentuk, coating and laminating. Nilai jualan l
ocal manufactured corrugated paper, paperboard and containers of paper and paperboard
telah meningkat CAGR 7% sepanjang tempoh 2015 sehingga 2020 (RM 9.37 bilion).

Peningkatan ini didorong oleh permintaan dalam industri e-dagang dan tahap kesedaran dalam segmen pembungkusan. Pertumbuhan e-dagang yang pesat termasuklah yang melibatkan pembelian secara dalam talian oleh pengguna terutamanya ketika zaman wabak Covid-19 telah mendorong permintaan untuk bahan pembungkusan seperti kadbod dan
corrugated box.

Permintaan dalam industri elektrik dan elektronik

Jika dilihat negara Malaysia merupakan salah satu negara pembuatan barangan elektrik dan elektronik utama dalam rantau Asia Tenggara. Menurut Mida, industri E&E telah menarik pelaburan asing sebanyak RM 15.64 bilion pada tahun 2020 berbanding RM 25.66 bilion tahun 2019. Walaupun pertumbuhan ekonomi global perlahan, industri E&E menunjukkan prestasi agak baik dari segi jumlah eksport dan import.

Tahun

Jumlah Eksport

Jumlah Import

2019

RM 372.12 bilion

RM 245.54 bilion

2020

RM 386.11 bilion

RM 252.78 bilion

Pesaing bisnes

Di Malaysia dianggarkan sebanyak 40 buah pemain industri die-cutting tool yang terdiri daripada pemain domestik dan asing. Selain itu, pemain ini mempunyai keupayaan dalam pembuatan yang berbeza bergantung kepada kemudahan teknologi pengeluaran mereka. Antara sasaran industri dan pengguna akhir yang terlibat ialah industri kertas dan produk kertas, komputer, peralatan elektronik komputer, automotif, aeroangkasa, telekomunikasi sehinggalah dalam sektor pembinaan, minyak dan gas.

Antara pesaing atau syarikat yang terlibat dalam industri yang sama dengan CEKD telah disenaraikan dalam propektus berikut:

Walaupun tiada pesaing dari syarikat yang disenaraikan dalam pasaran saham, CEKD mempunyai pesaing dalam kalangan syarikat swasta. Jika dilihat berdasarkan propektus diatas, CEKD merupakan pemain industri utama yang mendahului dari segi keuntungan selepas cukai.

Perbincangan

Melihat secara keseluruhannya, CEKD menunjukkan sedikit penurunan dari segi jumlah pendapatan yang diterima dari tahun 2018 sehingga tahun 2020 disebabkan wabak pandemik covid-19. Walau bagaimanpun keuntungan selepas cukai (PAT) bagi CEKD juga menunjukkan kadar penurunan dari 23.7% kepada 22.9% pada tahun 2020. Namun, terdapat juga permintaan produk yang berterusan daripada pelanggan dalam segmen perkhidmatan penting seperti industri perubatan dan farmaseutikal serta industri makanan dan minuman. Manakala PAT 2021 lebih baik sedikit berbanding FPE tahun 2020.

Dari sudut positifnya, CEKD berhasrat meningkatkan jumlah pendapatan eksport ke luar negara. CEKD menyasarkan meningkatkan pasaran produk di rantau Asia Tenggara seperti Thailand dan Vietnam. Dana IPO 1.5 juta akan digunakan untuk mempromosikan dan menghadiri pameran antarabangsa. Selain itu, peningkatan  dalam pasaran industri elektrik dan elektronik juga akan memberikan peluang kepada CEKD untuk mempertingkatkan pengeluaran kuantiti produk. Namun, syarikat perlu membuktikan keberkesanan selepas penyenaraian di Bursa Saham.

Antara risiko yang mungkin akan dihadapi oleh CEKD adalah ketidaktertuan pasaran dan permintaan terutamanya melibatkan industri ini. Selain itu, majoriti projek yang terlibat hanya melibatkan pelanggan dalam jangka masa pendek. Projek tersebut tidak bersifat jangka masa panjang dan perlu mencari pelanggan baru selepas projek tersebut tamat.


Cengild Medical - Mengembangkan Rangkaian Pusat Perubatan Melalui Dana IPO

Cengild Medical Berhad adalah sebuah syarikat penyedia perkhidmatan penjagaan kesihatan yang mengendalikan pusat perubatan. Butiran IPO syarikat adalah seperti berikut:

Harga IPO:

RM 0.33

Status syariah:

Dinilai syariah oleh SAC

Pasaran:

ACE

Permodalan pasaran:

RM 270.2 juta

Nisbah PE:

27.01

Permohonan ditutup:

5 April 2022

Cabutan saham:

8 April 2022

Tarikh penyenaraian:

18 April 2022

Bisnes Cengild Medical

Cengild Medical, melalui anak syarikatnya terlibat dengan perkhidmatan penjagaan kesihatan yang mengendalikan pusat perubatan, khususnya dalam diagnosis dan rawatan gastrousus, penyakit hati dan obesiti.

Berikut ialah aktiviti perniagaan syarikat:

Sumber: Prospektus Cengild Medical

Setakat ini, pusat perubatan Cengild Medical mempunyai 10 klinik, 3 endoskopi, 28 katil, 2 dewan bedah, jabatan radiologi kemalangan dan jabatan kecemasan. Cengild Medical juga mempunyai farmasi, makmal serta jabatan bekalan steril pusat.

Kesan COVID-19 terhadap bisnes

Akibat wabak pandemik COVID-19 dan Perintah Kawalan Pergerakan (PKP) yang telah dilaksanakan berulang kali di dalam negara ini, operasi perniagaan syarikat Cengild Medical menerima tempias. Syarikat ini dibenarkan beroperasi semasa PKP pertama, tetapi jumlah pesakit yang datang sedikit dan mengalami penurunan ketara dalam bilangan prosedur perubatan yang dilakukan disebabkan penangguhan prosedur perubatan oleh pesakit.

Walaupun terdapat penurunan bilangan pesakit dan prosedur semasa tempoh PKP pertama, Cengild Medical tidak mengalami kesan negatif ke atas kewangan dan tunai bersih syarikat daripada aktiviti operasi pada FYE 2020. Selepas PKP pertama beralih kepada PKPB diikuti dengan PKPP, jumlah bilangan pesakit dan prosedur kembali meningkat.

Prestasi kewangan

Pendapatan Cengild Medical Berhad diperolehi terutamanya daripada penyediaan rawatan pesakit, prosedur endoskopik dan pembedahan. Cengild Medical mengalami kenaikan pendapatan semenjak FYE 2018, iaitu dari RM 11.68 juta menjadi RM 28.18 juta pada FYE 2019. Kenaikan pendapatan diteruskan pada FYE 2020 dan juga FYE 2021. Pada FYE 2021, pendapatan syarikat meningkat sebanyak RM 24.29 juta atau 62% daripada RM 39.18 juta pada FYE 2020, menjadikan jumlah pendapatan pada tahun 2021 sebanyak RM 63.47 juta. Peningkatan pendapatan ini didorong oleh segmen perkhidmatan perunding dan perkhidmatan pengurusan perubatan.

Walaupun terdapat penurunan dalam bilangan pesakit dan prosedur yang dijalankan semasa tempoh PKP pertama iaitu pada tahun 2020, prestasi kewangan dan tunai bersih syarikat Cengild Medical tidak terjejas. Sejak PKP pertama juga, mereka tidak mengalami sebarang gangguan, kekurangan atau kelewatan dalam bekalan. Hal ini kerana pembekal syarikat juga dapat meneruskan operasi semasa fasa PKP.

Prestasi kewangan Cengild Medical

Pendapatan Cengild Medical melalui segmen perniagaannya dibahagikan kepada dua, iaitu melalui perkhidmatan perunding dan perkhidmatan pengurusan perubatan (terdiri daripada
nursing services
 dan
clinical support services
).

Pada FYE 2019 sehingga FYE 2020, kenaikan pendapatan banyak disumbangkan daripada dua segmen ini iaitu sebanyak RM 13.41 juta (servis perunding) dan RM 24.18 juta (servis pengurusan perubatan) berbanding RM 9.38 juta (servis perunding) dan RM 16.8 juta (servis pengurusan perubatan) pada FYE 2019. Kenaikan ini diteruskan pada FYE 2021 menjadi jumlah pendapatan tahun tersebut sebanyak RM 23.4 juta (servis perunding) dan RM 38.93 juta (servis pengurusan perubatan).

Pendapatan Cengild Medical mengikut segmen

Jika dilihat, kesemua segmen ini mengalami peningkatan yang baik pada FYE 2018 sehingga FYE 2021 dan pendapatan banyak disumbangkan daripada segmen servis pengurusan perubatan.

Strategi IPO dan masa depan

Dana yang diterima dari IPO in akan digunakan untuk tujuan seperti berikut:

Dana

Nilai (juta)

Peratusan (%)

Memperluas pusat perubatan sedia ada

13

18

Menubuhkan pusat perubatan baharu

37.1

51.38

Modal kerja

17.40

24.11

Perbelanjaan penyenaraian

4.7

6.51

Jumlah

72.20

100.00

Jika dilihat dari jadual di atas, dapat disimpulkan bahawa kebanyakan dana yang diperolehi dari penyenaraian IPO ini akan digunakan untuk menubuhkan pusat perubatan baharu. Majoriti dana sebanyak RM 37.1 juta akan dimanfaatkan untuk mengembangkan pusat perubatan syarikat dengan menubuhkan 2 pusat perubatan baharu, khususnya dalam penyakit gastrousus, penyakit hati dan obesiti di Malaysia seperti Johor Bahru, Pulau Pinang atau Ipoh.

Selain itu, RM 13 juta iaitu bersamaan 18% daripada dana tersebut akan digunakan untuk memperluas dan mengubahsuai pusat perubatan sedia ada. Tawaran IPO ini juga dapat memberikan modal kerja kepada syarikat sebanyak RM 17.4 juta iaitu 24.11% daripada jumlah dana yang dikumpul. Baki selebihnya pula akan digunakan untuk perbelanjaan penyenaraian.

Analisis bisnes dan industri Cengild

Mengikut Laporan IMR, Cengild Medical terlibat terutamanya dalam industri perkhidmatan penjagaan kesihatan, di mana syarikat itu memberi tumpuan kepada perkhidmatan perunding dan perkhidmatan pengurusan perubatan.

Industri perkhidmatan penjagaan kesihatan

Perkhidmatan penjagaan kesihatan merujuk kepada penyediaan rundingan, diagnostik, penjagaan pesakit dan ubat-ubatan dan lain-lain. Profesional penjagaan kesihatan seperti doktor, pakar, pembantu perubatan serta jururawat menyediakan perkhidmatan ini. Perkhidmatan penjagaan kesihatan boleh dibahagikan seperti berikut:

Primary Care Services
: Perkhidmatan penjagaan kesihatan paling asas.

Secondary Care Services
: Merujuk kepada perunding atau perkhidmatan penjagaan kesihatan pertengahan yang disediakan oleh pakar.

Tertiary Care Services
: Perkhidmatan penjagaan kesihatan melibatkan perundingan pakar penjagaan, rawatan lanjutan atau pembedahan kompleks.

Quaternary Care Services
: Tahap tertinggi penjagaan kesihatan perkhidmatan yang melibatkan pembedahan berisiko tinggi.

Prestasi industri perkhidmatan penjagaan kesihatan

Industri perkhidmatan penjagaan kesihatan di Malaysia terbahagi kepada dua peringkat iaitu perkhidmatan penjagaan kesihatan awam dan swasta. Berdasarkan laporan IMR, pada 2019, pasaran perkhidmatan penjagaan kesihatan swasta di Malaysia bernilai RM 14.89 bilion atau 10.8% meningkat daripada 2018. Hal ini terutamanya disebabkan oleh peningkatan dalam jumlah pesakit berikutan permintaan yang tinggi daripada pengguna untuk perkhidmatan penjagaan kesihatan yang berkualiti.

Sejarah dan ramalan pertumbuhan industri

Pada tahun 2020, pandemik telah melanda dunia dan telah menyebabkan kejatuhan sebanyak 2.3% terhadap pertumbuhan industri perkhidmatan penjagaan kesihatan. Namun, menurut laporan IMR, pasaran perkhidmatan penjagaan swasta dianggarkan berkembang dan bernilai RM 15.44 bilion untuk tahun 2021. Dalam laporan IMR juga ada dinyatakan, pertumbuhan dalam jangka pendek (2022-2023) mungkin akan terjejas disebabkan Malaysia masih dalam fasa pemulihan ekonomi. Manakala, dalam jangka panjang (2024-2026), pasaran perkhidmatan penjagaan kesihatan di Malaysia dijangka pulih ke tahap pra-COVID apabila aktiviti ekonomi pulih.

Persaingan

Cengild Medical terlibat dalam industri perkhidmatan penjagaan kesihatan, iaitu khususnya dalam perkhidmatan perunding dan perkhidmatan pengurusan perubatan. Oleh itu, persaingan Cengild Medical di dalam industri dipilih berdasarkan kriteria di bawah:

Menyediakan perkhidmatan penjagaan kesihatan swasta yang mengendalikan minimum 1 hospital.

Beroperasi dengan persediaan lebih daripada 20 katil berlesen atau dikendalikan.

Mempunyai jabatan gastroenterologi dan hepatologi

Cengild Medical adalah pusat perubatan yang berdiri sendiri dan bukan sebahagian daripada rangkaian atau kumpulan hospital seperti
IHH Healthcare Berhad
,
KPJ Healthcare Berhad
 atau Columbia Asia Sdn Bhd.

Selain daripada Cengild Medical, antara penyedia perkhidmatan penjagaan kesihatan swasta dengan pakar gastroenterologi dan hepatologi di Malaysia adalah Adventist Hospital & Clinic Services, Assunta Hospital, Columbia Asia Sdn Bhd, IHH Healthcare Berhad, KPJ Healthcare Berhad dan pelbagai lagi.

Perbincangan

Melihat secara keseluruhannya, Cengild Medical menunjukkan prestasi memberangsangkan sama ada dari segi pendapatan, mahupun keuntungan yang diperolehi sepanjang 3 tahun dari 2019 sehingga 2021. Peningkatan ini didorong oleh pendapatan yang diperolehi dari segmen perkhidmatannya iaitu perundingan dan pengurusan perubatan.

Sebahagian besar dana IPO akan digunakan untuk mengembangkan rangkaian pusat perubatan syarikat Cengild Medical. Hal ini menunjukkan langkah yang positif oleh syarikat dalam usaha untuk meningkatkan pendapatan. Namun, pengembangan perniagaan pasti akan berhadapan dengan risiko seperti kos dan pelbagai lagi. Walaupun begitu, Cengild perlu membuktikan keberkesanan strategi mereka apabila disenaraikan di Pasaran ACE Bursa Malaysia tak lama lagi.


Cipta Screener Saham Anda Sendiri dengan iScanner

Nak memilih saham berpotensi, ada banyak strategi. Dalam iSaham sahaja, kami berusaha sebaik mungkin untuk menghasilkan strategi yang terbaik untuk pelbagai jenis pelabur. Strategi-strategi ini dirumus dengan teliti dan kajian yang mendalam serta melalui pelbagai peringkat penghasilan strategi.
Strategi-strategi tersebut dipaparkan dalam bentuk screener bagi memudahkan
trader
 memilih saham, mencari
entry point
 dan membuat kajian lanjutan. Screener-screener ini telah mendapat jutaan pageview dan membantu ramai pelabur di luar sana mendapatkan idea jual beli saham.
Ada
trader
 yang suka guna screener seperti sedia ada, kerana
simplicity
 dan mengekalkan konsep asal screener. Ada juga yang berminat untuk
tweak
 screener-screener dalam iSaham supaya lebih sesuai kepada
style
 dan citarasa masing-masing.
Contohnya, penggemar strategi awan mungkin suka gunakan screener saham atas awan -
Ichimoku Above Kumo
, tapi dalam masa yang sama nak cari yang
berdekatan dengan support
 dan juga harga kurang RM1. Bagaimana
trader
 boleh
mix and match
 strategi dan kriteria seperti diatas?

Memperkenalkan fungsi terbaru iSaham: iScanner. iScanner memberikan nafas baru kepada pelabur untuk menggabungkan beberapa screener dan kriteria bagi memberikan saham yang terbaik untuk
style
 anda.
 iScanner membolehkan anda memilih daripada lebih 100 screener iSaham sedia ada (fundamental dan teknikal) dan puluhan kriteria bagi membina
trading system
 yang mantap. Anda juga boleh
save
 kriteria tersebut dan kongsikan kepada pelabur-pelabur lain dengan link khas yang dicipta untuk anda.
Dengan iScanner, anda kini mampu mencipta screener anda sendiri dan anda boleh namakan screener tersebut dengan nama anda. Anda juga boleh membuat proses eksperimentasi dan
fine-tuning
 untuk mendapatkan strategi dan kriteria terbaik untuk anda.

Kita rujuk semula contoh di atas, contoh anda nak gabungkan screener
Ichimoku Above Kumo
, gabungkan dengan saham yang
berdekatan dengan support
 dan juga harga kurang RM1. Anda boleh masukkan input seperti di bawah, dan tekan
Generate
.

Hasilnya seperti berikut:

Anda boleh
save
 screener dan watchlist anda untuk mendapatkan akses lebih pantas, dan anda juga akan mendapat link khas yang boleh dikongsikan bersama rakan-rakan
trader
 yang lain.

Tidak ada idea nak cipta screener? Anda boleh rujuk tab Top Scanners untuk rujuk dan guna screener yang dibuat oleh para
traders
 yang lain

Dengan mencipta screener anda, dan membuat beli dan jual menggunakan screener anda, anda telah mengorak langkah menjadi seorang pelabur algoritma (Algorithm Trader).
Untuk menggunakan iScanner, sila tekan link
berikut
.


Cnergenz - Meluaskan Segmen EMS Melalui Dana IPO

Cnergenz Berhad
 merupakan syarikat semikonduktor yang terlibat dalam penyediaan penyelesaian pembuatan elektronik bagi syarikat-syarikat semikonduktor. Butiran IPO adalah seperti berikut:

Harga IPO:

RM 0.58

Status syariah:

Dinilai syariah oleh SAC

Pasaran:

ACE

Permodalan pasaran:

RM 288.84 juta

Nisbah PE:

17.9

Permohonan ditutup:

11 Mei 2022

Cabutan saham:

13 Mei 2022

Tarikh penyenaraian:

24 Mei 2022

Bisnes Cnergenz Berhad

Cnergenz Berhad, melalui anak syarikatnya, terlibat dalam penyelesaian pembuatan elektronik, khususnya dalam penyelesaian dan pembuatan teknologi pelekap permukaan untuk industri elektronik dan semikonduktor (E&S).

Gambar di bawah menunjukkan aktiviti dan penyelesaian utama syarikat Cnergenz:

Gambar: Prospektus IPO

Pelanggan syarikat terutamanya daripada sektor berikut:

Syarikat semikonduktor seperti
integrated device manufacturers
 (IDM) dan pembekal
outsourced semiconductor assembly and test services
 (OSATs).

Pengeluar produk elektronik seperti pembekal
outsourced electronics manufacturing services
 (EMS) dan pemilik jenama produk elektronik.

Kesan COVID-19 terhadap bisnes

Disebabkan penularan wabak COVID-19 dan pelaksanaan Perintah Kawalan Pergerakan (PKP), kebanyakan aktiviti ekonomi tidak dapat dijalankan termasuklah operasi perniagaan syarikat Cnergenz. Sejak pelaksanaan PKP pertama, syarikat Cnergenz mengalami kelewatan dalam penghantaran mesin, peralatan dan alatan, dimana mengakibatkan kelewatan sehingga 6 bulan untuk beberapa projek syarikat. Namun begitu, tiada pembatalan pesanan atau penalti yang dikenakan oleh pelanggan mereka.

Walaupun PKP dilaksanakan dan operasi dihadkan, keuntungan syarikat Cnergenz tidak terjejas kerana syarikat masih menerima pesanan daripada pelanggan baharu dan sedia ada di Malaysia. Pesanan baharu ini menyumbang kepada pertumbuhan pendapatan syarikat, khususnya di Malaysia, daripada RM 80.8 juta pada FYE 2019 kepada RM 103.2 juta pada FYE 2020 dan RM 109.9 juta pada FYE 2021.

Sungguhpun begitu, secara keseluruhannya, pendapatan syarikat menurun sebanyak 48.1% kepada RM 132.8 juta pada FYE 2020 (FYE 2019: RM 256 juta). Pandemik COVID-19 adalah antara punca penurunan pendapatan syarikat. Hal ini kerana syarikat Cnergenz memperoleh kontrak yang kurang di luar Malaysia disebabkan sekatan perjalanan dan penutupan sempatan yang dikenakan.

Prestasi kewangan

Pendapatan syarikat Cnergenz diperolehi terutamanya daripada perkhidmatan penyediaan penyelesaian bersepadu untuk pembuatan SMT, penjualan mesin dan peralatan SMT. Baki pendapatan syarikat pula diperolehi daripada penyediaan sokongan teknikal dan perkhidmatan untuk penyelesaian bersepadu syarikat.

Cnergenz mengalami kenaikan pendapatan semenjak FYE 2018, iaitu dari RM 187.75 juta menjadi RM 255.98 juta pada FYE 2019. Pada FYE 2020, pendapatan syarikat menurun, iaitu sebanyak RM 123.16 juta atau 48.11% menjadikan jumlah pendapatan pada tahun tersebut sebanyak RM 132.82 juta.

Penurunan ini adalah disebabkan penularan wabak COVID-19 yang mengakibatkan penutupan sempadan, dimana memberi kesan kepada aktiviti pemasaran syarikat dan pembangunan luar negara. Oleh itu, syarikat Cnergenz mendapatat sedikit pesanan baharu dari pelanggan luar negara semasa tahun 2020. Namun, pendapatan syarikat meningkat pada FYE 2021 iaitu sebanyak RM 20.13 juta atau 15.16%.

Prestasi kewangan Cnergenz

Pendapatan Cnergenz melalui segmen perniagaanya dibahagikan kepada tiga, iaitu perkhidmatan penyediaan penyelesaian bersepadu untuk pembuatan SMT, penjualan mesin dan peralatan SMT dan lain-lain (penyediaan sokongan teknikal dan perkhidmatan).

Pada FYE 2018 sehingga FYE 2020, kenaikan pendapatan banyak disumbangkan daripada segmen perkhidmatan penyediaan penyelesaian bersepadu untuk pembuatan SMT. Manakala bagi FYE 2021 pula, pendapatan syarikat banyak diperolehi daripada segmen penjualan mesin dan peralatan SMT. Pendapatan bagi segmen lain-lain iaitu penyediaan sokongan teknikal dan perkhidmatan untuk penyelesaian bersepadu meningkat sejak FYE 2019 sehingga FYE 2021.

Pendapatan mengikut segmen

Jika dilihat, kesemua segmen ini mengalami peningkatan yang baik pada FYE 2018 sehingga FYE 2019. Namun, perniagaan syarikat menjadi sedikit terbantut pada tahun 2020 dan 2021 akibat kesan dari pandemik COVID-19 yang melanda.

Strategi IPO dan masa depan

Dana yang diterima dari penyenaraian IPO iaitu sebanyak RM 58 juta akan digunakan untuk tujuan seperti berikut:

Dana

Nilai (Juta)

Peratusan (%)

Pengembangan kemudahan operasi syarikat

37.80

65.2

Perbelanjaan R&D

6.0

10.3

Modal kerja

10.0

17.2

Perbelanjaan penyenaraian

4.2

7.3

Jumlah

58.0

100.0

Jika dilihat dari jadual di atas, dapat disimpulkan bahawa kebanyakan dana yang diperoleh dari penyenaraian IPO ini akan digunakan untuk pengembangan kemudahan operasi syarikat iaitu sebanyak RM37.80 juta mewakili 65.2% daripada jumlah dana IPO tersebut.

Selain itu, RM 6 juta iaitu bersamaan 10.3% akan digunakan untuk perbelanjaan penyelidikan dan pembangunan (R&D). Dari segi modal kerja, Cnergenz Berhad memperuntukkan RM 10 juta iaitu mewakili 17.2% daripada dana IPO yang akan digunakan untuk membeli mesin dan peralatan baru, pembayaran am, perbelanjaan pemasaran dan lain-lain. Baki selebihnya pula akan digunakan untuk perbelanjaan penyenaraian.

Analisis bisnes dan industri Cnergenz Berhad

Mengikut Laporan IMR, Cnergenz Berhad terlibat dalam industri penyelesaian pembuatan elektronik (EMS) serta elektronik dan semikonduktor (E&S). Cnergenz adalah penyedia penyelesaian pembuatan elektronik, dimana digunakan terutamanya oleh syarikat dalam industri E&S di Malaysia, Vietnam dan Thailand.

Perkhidmatannya termasuklah pemprosesan teknologi pelekap permukaan (SMT) bagi komponen E&S, iaitu produk pembungkusan semikonduktor termaju dan pemasangan papan litar bercetak (PCBA). Penyelesaian syarikat ini juga telah digunakan oleh syarikat dalam industri E&S di negara lain di Asia (Singapura dan Korea Selatan) dan wilayah lain (Oceania dan Amerika).

Industri EMS

Electronics Manufacturing Solutions
 (EMS) atau penyelesaian pembuatan elektronik merujuk kepada pelbagai mesin, peralatan dan alatan automatik atau sistem barisan pengeluaran bersepadu yang digunakan dalam pembuatan produk E&S. Produk E&S ini termasuklah mikrocip, produk pembungkusan semikonduktor termaju dan PCBA. Produk-produk ini digunakan sebagai komponen dalam pengeluaran produk elektronik akhir seperti komputer, telefon pintar dan kenderaan elektrik.

Proses dalam rantaian nilai industri E&S boleh dilihat pada rajah di bawah:

Rantaian nilai industri E&S. Gambar: Prospektus IPO

Prestasi, saiz dan pertumbuhan industri

Cnergenz Berhad adalah penyedia penyelesaian pembuatan elektronik, khususnya dalam penyelesaian pembuatan teknologi pelekap permukaan (SMT), dimana digunakan terutamanya oleh syarikat dalam industri E&S di Asia Tenggara, Malaysia, Vietnam dan Thailand.

Menurut laporan IMR, saiz industri global untuk penyelesaian pembuatan telah berkembang pada kadar pertumbuhan tahunan (CAGR) sebanyak 6.4% daripada USD 3.0 bilion (RM 12.4 bilion) pada 2016 kepada anggaran USD 4.1 bilion (RM 17.0 bilion) pada 2021.

Saiz industri untuk Asia Tenggara, Malaysia, Vietnam dan Thailand.

Saiz industri untuk penyelesaian pembuatan SMT boleh diukur dari segi jualan penyelesaian pembuatan SMT. Berdasarkan data dari laporan IMR, saiz industri untuk servis ini telah berkembang dari tahun 2016 sehingga 2019 di Asia Tenggara, Malaysia, Vietnam dan Thailand. Sedikit penurunan dapat dilihat pada tahun 2020, dimana sebahagian besarnya disebabkan gangguan dalam rantaian bekalan untuk produk elektronik akhir. Selain itu, pandemik COVID-19 juga diantara punca menyebabkan penangguhan dalam pelancaran produk elektronik akhir. Namun, Providence Strategic Partners menganggarkan saiz industri ini akan pulih bagi tahun 2021 sehingga tahun 2024.

Anggaran saiz industri antara tahun 2022 dan 2024

Persaingan

Antara pesaing atau syarikat yang terlibat dalam industri yang sama dengan Cnergenz telah disenaraikan dalam prospektus seperti berikut:

Pesaing yang terlibat dalam industri yang sama dengan Cnergenz. Gambar: Prospektus IPO

Pesaing yang terlibat dalam industri yang sama dengan Cnergenz. Gambar: Prospektus IPO

Jika dilihat berdasarkan prospektus, perbandingan antara syarikat ini telah dipilih berdasarkan kriteria berikut:

Penyedia penyelesaian elektronik yang terlibat dalam penyelesaian pembuatan SMT.

Beroperasi di Malaysia dan/atau Vietnam dan/atau Thailand.

Jika dibandingkan dengan syarikat lokal yang beroperasi di Malaysia, Vietnam dan Thailand, Cnergenz mencatatkan margin keuntungan selepas cukai tertinggi iaitu 8.5% berbanding syarikat
Dual Matrix
 dan
Premtronic
.

Perbincangan

Secara keseluruhannya, industri penyelesaian pembuatan SMT di Asia Tenggara telah berkembang pada CAGR sebanyak 6.3% antara tahun 2016 dan 2019. Namun, pandemik COVID-19 yang melanda pada tahun 2020 telah mengakibatkan penutupan sempadan, menyebabkan penurunan dalam saiz industri di Asia Tenggara pada tahun itu.

Pendapatan dan keuntungan syarikat Cnergenz juga turut terkesan pada tahun tersebut. Walaupun begitu, pendapatan syarikat bagi tahun 2021 menunjukkan sedikit peningkatan berbanding tahun 2020, dimana pendapatan tersebut banyak diperolehi daripada segmen penjualan mesin dan peralatan SMT.

Melalui IPO ini, Cnergenz menunjukkan jumlah besar dana akan digunakan untuk mengembangkan kemudahan operasi syarikat. Hal ini menunjukkan langkah yang positif oleh syarikat dalam usaha untuk meningkatkan lagi pendapatan pada masa hadapan, tertakluk bagaimana cara keberkesanan dana ini diuruskan oleh pihak pengurusan.


Coraza - Mengembangkan Segmen Perkhidmatan Sokongan Kejuruteraan Melalui Dana IPO

Coraza Intergrated Technology Berhad
 adalah sebuah syarikat yang terlibat dalam penyediaan perkhidmatan sokongan kejuruteraan bersepadu, terutamanya dalam fabrikasi kepingan logam dan komponen mesin ketepatan. Maklumat mengenai IPO Coraza adalah seperti berikut:

Harga IPO:

RM 0.28

Status syariah:

Dinilai syariah oleh SAC

Pasaran:

ACE Market

Permodalan pasaran:

RM 119.9 Juta

Nisbah PE:

19.0 (FYE 2020)

Permohonan ditutup:

6 Januari 2022

Cabutan saham:

10 Januari 2022

Tarikh penyenaraian:

20 Januari 2022

Bisnes Coraza

Coraza merupakan sebuah syarikat yang telah diasaskan pada 2001 yang pada ketika itu bertapak di Seberang Perai, Pulau Pinang. Pada tahun 2005 syarikat ini telah berpindah ke kilang baharu yang mempunyai 93,219.7 kaki per segi di Nibong Tebal, Pulau Pinang. Menjelang penghujung tahun 2020 syarikat ini telah menjadi
private limited company
dan bertukar kepada
public limited company
 pada 5 Julai 2021. Syarikat ini dikenali sebagai Coraza Intergrated Technology Berhad yang mempunyai sebuah anak syarikat iaitu Coraza System.

Melalui anak syarikatnya Coraza System, ia menjalankan perkhidmatan fabrikasi kepingan logam dan komponen mesin ketepatan. Proses ini melibatkan kepingan logam seperti memotong, membengkok, mengimpal dan proses lain. Fabrikasi ini mengikut reka bentuk dan spesifikasi pelanggan mereka. Selepas siap produk yang dihasilkan, ia akan dihantar kepada pelanggan Coraza yang terlibat dalam industri semikonduktor, instrumentasi, alat perubatan dan sains hayat, telekomunikasi, aeroangkasa dan E&E. Selain itu, Coraza juga terlibat dalam perkhidmatan D&D dan
sub module assembly

Gambar: Propektus IPO Coraza

Jika dilihat majoriti pendapatan yang diterima oleh Coraza diperolehi melalui pelanggan daripada industri semikonduktor. Kebanyakkan pelanggan utama Coraza datangnya dari 2 buah negara iaitu Malaysia dan Singapura. Pada FYE 2020 hasil dari negara Malaysia menyumbang 70.7% dan Singapura 21.5%. Selain itu, Coraza juga menerima pelanggan dari beberapa buah negara seperti Eropah, China, USA dan negara lain.

Gambar: Propektus IPO Coraza

Kesan Covid-19 terhadap bisnes

Semasa wabak pandemik Covid-19 melanda negara Malaysia, pihak kerajaan telah melaksanakan perintah kawalan pergerakan (PKP) untuk membendung wabak pandemik ini. Walaupun tercetusnya pandemik Covid-19 dan pengenalan PKP, PKP 2.0, PKP 3.0 serta FMCO, pendapatan syarikat Coraza sikit pun tidak memberi kesan yang ketara. Pendapatan mereka menunjukkan peningkatan pada tahun 2020 kepada RM 83.7 juta berbanding pendapatan pada tahun 2019 sebanyak RM 58.6 juta.

Pada 31 Mei 2021, Coraza telah menghentikan pengeluaran aktiviti operasi disebabkan sebahagian pekerja mereka dijangkiti wabak Covid-19. Ini menyebabkan wujudnya kelewatan penghantaran produk kepada pelanggan mereka. Namun, tiada sebarang pembatalan pesanan jualan atau tuntutan kerugian yang diminta oleh pelanggan mereka. Produk ini kembali semula dihantar selepas syarikat Coraza kembali beroperasi. Apa yang menariknya, Coraza terus menerima penambahan pesanan baru sebanyak RM 0.7 juta sepanjang tempoh penutupan dari 31 Mei 2021 sehingga 7 Jun 2021.

Prestasi kewangan

Coraza menunjukkan pendapatan konsisten selama 2 tahun sebanyak RM 56.0 juta (2018) dan RM 58.59 juta (2019). Namun keuntungan selepas cukai sedikit menurun pada tahun 2019 dengan mencatatkan RM 3.42 juta berbanding tahun sebelumnya iaitu RM 3.45 juta. Walaupun Malaysia menghadapi wabak pandemik Covid-19 pada tahun 2020, pendapatan syarikat Coraza terus melonjak naik kepada RM 83.69 juta dan keuntungan selepas cukai sebanyak RM 6.31 juta.

Margin keuntungan selepas cukai adalah lebih baik pada tahun 2020 iaitu sebanyak 7.5% berbanding tahun 2018 (6.2%) dan 2019 (5.8%). Berdasarkan graf di bawah, kita dapat lihat keuntungan selepas cukai (PAT) agak konsisten dari RM 5.33 juta pada FPE 2020 ke RM 5.41 juta pada FPE 2021.

Pendapatan Coraza diperolehi melalui 2 segmen perkhidmatan iaitu fabrikasi kepingan logam dan komponen mesin ketepatan. Ia melibatkan 4 pasaran industri iaitu semikonduktor, instrumentasi, perubatan dan sains hayat, aeroangkasa dan telekomunikasi serta E&E. Secara keseluruhannya, jumlah pendapatan Coraza mengalami fasa peningkatan agak drastik terutamanya pada tahun 2020 dengan mencatatkan jumlah RM 83.69 juta berbanding dua tahun sebelumnya.

Majoriti pendapatan yang diterima oleh Coraza pada tahun 2020 disumbangkan oleh pertumbuhan segmen fabrikasi kepingan logam yang meningkat sebanyak RM 19.1 juta atau 36.1% kepada RM 72.16 juta. Peningkatan ini sebahagian besar melibatkan pelanggan Coraza dalam segmen industri semikonduktor. Pasaran semikonduktor mencatatkan RM 20.73 juta (2018), RM 23.72 (2019) dan RM 49.16 juta (2020). Hal ini dapat dilihat melalui industri semikonduktor pada tahun 2020 yang mencatatkan pendapatan dua kali ganda berbanding tahun 2018 dan 2019.

Strategi IPO dan masa depan

Coraza akan mengumpul dana sebanyak RM 33.0 juta melalui IPO ini. Dana ini akan digunakan untuk tujuan seperti berikut:

Dana

Nilai (Juta)

Peratusan (%)

Pembelian peralatan dan mesin

15.50

47.0

Pembinaan kilang baru

6.41

19.5

Mengembangkan keluasan kilang sedia ada

1.50

4.6

Pelaksanaan sistem ERP

1.20

3.6

Bayaran hutang bank

4.60

13.9

Perbelanjaan penyenaraian

3.77

11.4

Jumlah

32.982

100.0

Sebahagian besar dana ini melibatkan 47% akan digunakan dalam pembelian mesin baharu untuk meningkatkan kuantiti pengeluaran berdasarkan permintaan terutamanya dalam segmen semikonduktor daripada pelanggan Coraza. Ia melibatkan dana sebanyak RM 13.5 juta untuk pembelian mesin seperti seunit
laser and

turret punching machine
, seunit
 laser machine
, 3 unit
bending machine
 dan seunit
 finishing line.

Baki sebanyak RM 2 juta akan digunakan untuk membayar beberapa mesin yang telah dibeli pada suku ketiga 2021 melalui pinjaman bank. Antara mesin yang telah dibeli adalah 2
bending machine
 (RM 1.3 juta),
sanding machine
 (RM 0.5 juta) dan
design software Trutops Boost
(RM 0.2 juta). Jentera mesin ini digunakan untuk segmen fabrikasi kepingan logam yang dipasang di kilang sedia ada mereka. Pembayaran ini berupaya menjimatkan faedah tahunan sebanyak 2.54% setahun bersamaan RM 50.8 ribu.

Selain itu, Coraza telah memperuntukkan dana sebanyak RM 6.41 juta untuk pembinaan kilang baru yang terletak di Lot 2773 dan 2776 di Nibong Tebal, Pulau Pinang yang berkeluasan 90,136.9 kaki persegi. Kilang ini dijangka menelan perbelanjaan sebanyak RM 19.7 juta, yang melibatkan kos pembinaan struktur, elektrik dan yuran profesional. Baki pembinaan sebanyak RM 13.3 juta akan dibayar melalui pinjaman bank yang diperolehi Coraza.

Coraza juga bercadang melaksanakan sistem ERP baharu yang melibatkan dana sebanyak RM 1.2 juta. Pada peringkat permulaan ini, mereka menggunakan sistem yang dikenali E-Soft ERP. Sistem ERP yang baharu akan mempunyai teknologi yang lebih maju dalam memproses pangkalan data. Ia dijangka akan digunakan sepenuhnya menjelang Januari 2022.

RM 1.5 juta juga akan digunakan mereka untuk mengembangkan keluasan kilang sedia ada. Keluasan ini melibatkan penambahan 10,000 kaki persegi. Ia bertujuan untuk menampung pembelian mesin baru yang telah ditempah. Baki selebihnya iaitu sebanyak RM 4.6 juta akan digunakan untuk membayar pinjaman bank dan perbelanjaan penyenaraian IPO berjumlah RM 3.77 juta

Analisis bisnes dan industri Coraza

Pasaran Coraza

Hampir 75% peratus pendapatan Coraza diterima daripada pasaran domestik Malaysia. Berdasarkan analisis pendapatan pasaran geografi di bawah pada tahun terkini, kita dapat melihat pendapatan selain di negara Malaysia seperti Singapura (21.5%), Amerika Syarikat (4.8%), China (1.9%), Eropah (0.9%) dan negara lain (0.2%). Negara lain seperti Australia, Indonesia, Thailand, Taiwan, Vietnam dan Jepun. Manakala Eropah pula, Jerman, Switzerland, Sepanyol, Romania dan Belanda.

Gambar: Pasaran geografi Coraza.

Pengenalan Industri ESI

ESI merupakan singkatan kepada
engineering supporting system
yang melibatkan pembuatan barangan logam yang kemudian digunakan untuk menghasilkan pelbagai produk akhir. Menurut Lembaga Pembangunan Pelaburan Malaysia (MIDA) ESI di Malaysia terbahagi kepada 8 segmen seperti
moulds and dies, machining, metal casting, metal stamping, surface engineering, heat treatment, forging
serta
metal fabrication.

Segmen ESI dan kegunaan dalam industri. Gambar: IPO Propektus Coraza.

Industri M&E di Malaysia

Buat masa ini, Malaysia masih lagi memerlukan pasaran import M&E untuk memenuhi permintaan domestik. Nilai import M&E telah meningkat daripada RM 54.57 bilion pada tahun 2013 kepada RM 69.64 bilion pada tahun 2019. Ia mencatatkan kadar pertumbuhan tahunan (CAGR) sebanyak 4.2% sepanjang tempoh tersebut.

Sepanjang tempoh 2013 sehingga 2019, CAGR eksport telah mencatatkan sebanyak 7.3% kadar pertumbuhan tahunan. Pada tahun 2020, penularan wabak Covid-19 telah memberikan kesan penurunan pendapatan terhadap pasaran eksport dan import Malaysia. Pada tahun 2020, sebanyak 87 projek M&E telah diluluskan yang keseluruhannya bernilai RM 6.7 bilion.

Tahun

Jumlah Import

Jumlah Eksport

2013

RM 54.57 bilion

RM 27.07 bilion

2019

RM 69.64 bilion

RM 41.60 bilion

2020

RM 69.69 bilion

RM 39.37 bilion

2020 (Januari - September)

RM 44.04 bilion

RM 28.82 bilion

2021 ( Januari - September)

RM 49.40 bilion

RM 35.24 bilion

Pasaran global industri semikonduktor

Industri semikonduktor global dijangka akan terus berkembang apabila jumlah peranti E&E terus meningkat disebabkan penggunaan teknologi
embedded
 semikonduktor. Evolusi teknologi berterusan secara tidak langsung menyumbang kepada pengenalan peranti elektronik baharu. Kesannya permintaan terhadap semikonduktor akan meningkat.

Prestasi industri instrumentasi secara global

Instrumentasi merupakan peralatan ujian yang digunakan untuk mengukur, menganalisis, menguji dan merekod data elektrik. Peralatan yang menjana isyarat elektrik dan tindak balas digunakan untuk menguji sebarang kerosakan dan memastikan peranti yang diuji berfungsi dengan baik. Perubahan kecanggihan dalam segmen teknologi dan perindustrian adalah salah satu faktor industri instrumentasi semakin mendapat perhatian.

Peralatan ujian dan pengukuran digunakan secara meluas untuk menguji prestasi dan kecacatan yang berlaku semasa pembuatan semikonduktor, barangan elektronik dan penyelenggaraan pesawat. Industri instrumentasi dijangka berkembang pesat memandangkan kemajuan dalam teknologi 5G dan Internet of Thing (IoT). Pada tahun 2020, industri ini merekodkan sebanyak USD 24.3 bilion. Ia dijangka meningkat CAGR sebanyak 3.7% daripada USD 26.0 bilion kepada USD 30.1 bilion.

Prestasi industri aeroangkasa secara global

Tahun 2020 merupakan tahun yang mencabar bagi industri aeroangkasa disebabkan kemerosotan permintaan penumpang dan penurunan trafik udara kapal terbang. Ia disebabkan faktor penularan wabak pandemik Covid-19. Kesannya, industri ini telah merosot daripada USD 342.4 bilion (2019) kepada USD 332.2 bilion (2020). Namun industri ini dijangka akan pulih semula dan berkembang pada CAGR 5.0% daripada USD 343.3 bilion (2021) kepada USD 417.3 bilion (2025).

Persaingan

Berdasarkan sumber dari MIDA, terdapat lebih 2000 pemain industri yang terlibat dalam segmen
engineering supporting industry (ESI)
di Malaysia. Ia meliputi pemain industri dari syarikat domestik dan asing yang menubuhkan syarikat pembuatan di Malaysia.

Antara pesaing atau syarikat yang terlibat dalam industri yang sama dengan Coraza telah disenaraikan dalam propektus berikut:

Pesaing yang terlibat dalam industri sama dengan Coraza. Gambar: IPO Propektus Coraza

Jika dilihat berdasarkan propektus, perbandingan antara syarikat ini telah dipilih kepada beberapa buah syarikat seperti UWC, Alpha, Kobay, Frenchken dan Synturn. Kriteria ini dinilaikan adalah seperti:

Terlibat dalam pengeluaran kepingan logam dan komponen mesin ketepatan.

Terlibat dalam industri semikonduktor/ E&E serta pasaran pengguna akhir sains hayat dan teknologi perubatan

Mempunyai purata pendapatan tahunan antara RM 80 juta sehingga RM 250 juta.

Kriteria di atas digunakan untuk memilih pemain industri yang dianggap hampir serupa dengan Coraza dari segi pendapatan diterima, jenis produk dan aktiviti utama. Pada FYE 31 Disember Coraza mencatatkan pendapatan sebanyak RM 83.7 juta bersamaan 1.3% daripada junlah ESI di Malaysia sebanyak RM 6.23 bilion pada tahun 2020.

Jika dibandingkan syarikat yang telah tersenarai di Bursa Malaysia seperti
Kobay
 dan
UWC
, Coraza agak ketinggalan pada margin keuntungan selepas cukai. Berdasarkan laporan kewangan propektus 2020, Coraza mencatat nisbah PE sebanyak 19.0. Nisbah ini lebih rendah jika dibandingkan dengan nisbah PE median
sektor precision machining
 pada nisbah 33.0 iaitu salah satu sektor yang terlibat dalam perkhidmatan Coraza.

Perbincangan

Secara keseluruhannya, nisbah PE syarikat Coraza (19.0) adalah lebih rendah jika dibandingkan pesaing lain seperti UWC (72.0) dan Kobay (63.7). Dana ini membolehkan Coraza mengembangkan pasaran lebih baik pada masa hadapan, tertakluk bagaimana cara keberkesanan dana ini diuruskan oleh pihak pengurusan.

Walaupun negara menghadapi wabak pandemik covid-19 pada tahun 2020, pendapatan Coraza langsung tidak memberi sebarang kesan negatif pada laporan kewangan mereka. Syarikat ini terus mencatatkan pendapatan sebanyak RM 83.69 juta pada tahun 2020 berbanding tahun sebelumnya sebanyak RM 58.59 juta.

Dari sudut positifnya, pembinaan kilang baharu ini berupaya meningkatkan permintaan dan pengembangan kapasiti pengeluaran. Ia dijangka meningkatkan pengeluaran sebanyak 25% dalam tempoh 3 tahun. Fasa 1 pembinaan dijangka siap menjelang Februari 2023 dan memulakan operai menjelang Mac 2023.

Antara risiko yang mungkin akan dihadapi Coraza adalah seperti kebanyakkan jualan eksport Coraza melibatkan kadar pertukaran USD. Kadar turun naik nilai pertukaran antara RM dan USD, tiada jaminan sekiranya ia tidak akan menjejaskan hasil dan pendapatan Coraza. Selain itu, majoriti pendapatan sekitar 70% yang diterima Coraza sepanjang FYE 2018 hingga FYE 2020 disumbang oleh 3 pelanggan utama mereka. Sekiranya berlaku penamatan kontrak ataupun pembatalan pesanan, ia akan memberi kesan kepada operasi serta prestasi kewangan Coraza.


Creador - Private Equity di Sebalik Mr DIY, CTOS dan Tealive

Creador merupakan firma ekuiti persendirian
(Private Equity)
yang menumpukan dana pelaburan mereka pada sesebuah syarikat yang kukuh atau berpotensi untuk berkembang. Bentuk pelaburan ini dikenali sebagai
capital growth
.

Creador menumpukan pelaburan mereka pada pasaran Asia Selatan dan Asia Tenggara. Antara negara yang menjadi tumpuan Creador adalah Malaysia, Filipina, Singapura, India dan Sri Lanka.

Faktor KDNK yang rendah namun sedang meningkat serta populasi golongan kelas menengah (M40) yang muda merupakan sebab firma ini memilih
pasaran negara-negara
 tersebut.

Apakah itu Private Equity?

Private equity atau dikenali sebagai

PE

merujuk kepada pemilikan ekuiti atau saham dalam sesebuah syarikat yang tidak diperdagangkan secara awam. Firma
Public Equity
akan mengumpul dana pelaburan daripada pelabur tertentu contohnya dari individu berpendapatan tinggi
 (high-net-worth individual
), dana institusi dan sebagainya.

Dana pelaburan ini juga merupakan alternatif modal pelaburan selain pinjaman bank, tetapi dengan cara syarikat tersebut menjual pegangan saham mereka kepada firma
Private Equity
.

Strategi pelaburan dalam
Private Equity
adalah pelaburan dalam jangka masa panjang iaitu dalam tempoh 2 hingga 7 tahun. Firma
Private Equity
 kebiasaannya akan melabur kepada syarikat-syarikat yang berpendapatan kukuh atau syarikat berpotensi yang memerlukan suntikan modal untuk berkembang lebih maju.

Syarikat tersebut mengambil manfaat dari dana tersebut untuk mengembangkan syarikat dan perniagaan mereka, manakala firma
Private Equity
 pula akan mendapat manfaat setelah capital dan ekuiti syarikat tersebut meningkat. Firma
Private Equity
 akan menjual pegangan mereka setelah matlamat pelaburan tercapai.

Antara firma
Private Equity
di Malaysia adalah Ekuinas, Xeraya capital, MTDC, Creador dan lain-lain.

Mengenai Creador

Creador Sdn Bhd diasaskan oleh Brahmal Vasudevan pada tahun 2011. Bekas graduan lulusan Harvard Business School dan Imperial College ini, pernah menjadi Pengarah Urusan ChrysCapital iaitu sebuah firma ekuiti persendirian terkemuka di India. Selepas pulang ke Malaysia, beliau mengasaskan firma Creador ini.

Creador menggariskan 4 pendekatan utama mereka untuk mencipta nilai superior dan mampan kepada rakan pelaburan mereka iaitu :

Focused value creation

Creador menumpukan pelaburan mereka kepada pasaran
high-growth market
di Asia Selatan dan Asia Tengara. Pengalaman dan pengetahuan yang mendalam tentang pasaran di rantau ini menjadi pemangkin mereka mencipta peluang nilai dalam pelaburan.

Long-term Perspective

Creador membuat pelaburan dengan mengkaji kitaran pasaran dari sudut pandang pelaburan jangka masa panjang serta mengoptimumkan "
timeframe arbitrage
" dalam pelaburan mereka.

Strategic Council

Pasukan Creador terdiri daripada individu-individu yang berpengalaman dan mempunyai pengetahuan yang mendalam tentang peluang dan cabaran pasaran supaya potensi syarikat portfolio mereka tercapai.

Full Alignment

Pasukan firma adalah sealiran dengan kepentingan jangka masa panjang pelabur mereka.

Creador telah mengumpul sebanyak USD 1.5 billion (RM 6.2 billion) dari empat kali pungutan dana pelaburan. Tahun 2021 ini, Creador merancang untuk mengumpul dana pelaburan yang ke lima sebanyak
USD 600 juta
 (RM 2.4 billion).

Rekod Cemerlang Pelaburan Creador

Firma ini melabur dalam beberapa industri iaitu industri perkhidmatan kewangan, barangan pengguna, perkhidmatan makanan dan minuman, perkhidmatan kesihatan, farmasi dan media. Mereka mensasarkan pelaburan dalam sektor yang mempunyai prospek pertumbuhan yang menguntungkan dan ada nilai tambah
.

Anand Narayan, Pengurus Creador di India di dalam
temu ramah beliau
 pada tahun 2018 menyatakan bahawa strategi pelaburan Creador adalah fleksibel dan mempunyai
pulangan capital yang cepat
.

Pada dana kutipan yang pertama, mereka berjaya
memperoleh nilai capital
 sebanyak 110%, manakala dana kedua sebanyak 60% dan dana ketiga sebanyak 20%. Mereka juga mempunyai rekod perolehan nilai capital yang segera kepada pelabur iaitu dalam tempoh 2 atau 3 tahun.

Antara syarikat-syarikat portfolio Creador yang berpangkal di Malaysia adalah BFI Finance, Big Pharmacy, Nipress,
MR DIY Group
,
CTOS
 dan yang terbaru pada Jun 2021, LOOB Holding Sdn Bhd (pemilik jenama Tealive).

Pelaburan Terbaru Creador

Tealive merupakan pelaburan kedua Creador dalam industri makanan dan minuman (F&B) selepas OldTown White Coffee. Pada tahun 2012, Creador membeli 10% pegangan OldTown pada harga USD 15 juta dan memperoleh pulangan pelaburan 2 kali ganda dan Internal Rate of Return (IRR) sebanyak 101% selepas menjual pegangan tersebut
pada tahun berikutnya
.

Creador membeli 30% pegangan saham LOOB Holdings, terutamanya melihat pada Tealive atas faktor :

Pasaran
made-to-order
teh yang berkembang sebanyak 20% dalam beberapa tahun terakhir ini.

Meskipun dalam tahun krisis pandemik ini, hasil pendapatan LOOB adalah sebanyak RM 307 juta, pendapatan bersih pula RM 58 juta. Kadar pertumbuhan tahunan kompaun (CAGR) selama tiga tahun mereka adalah sebanyak 56% manakala CAGR pendapatan bersih adalah sebanyak 180%.

Tealive sedang merancang memperbanyakkan cawangan mereka sehingga 1000 dalam tempoh tiga tahun akan datang.

Minuman
made-to-order tea
 kini menjadi gaya hidup moden rakyat Malaysia.

Apa yang boleh dipelajari ?

Strategi melabur dalam jangka masa panjang memerlukan kajian yang menyeluruh bukan hanya pada kewangan syarikat sahaja tetapi juga kajian tentang kitaran pasaran, pasaran global dan faktor-faktor lain.

Walaupun pelaburan strategi jangka masa panjang agak rumit dan perlu kajian yang terperinci tetapi strategi sebegini kurang risiko dan kita juga akan dapat
mengurus emosi
 dengan baik dengan cara ini.

Oleh itu, ilmu tentang asas kewangan sesebuah syarikat,
 fundamental analysis
 contohnya merupakan ilmu yang penting dalam strategi pelaburan jangka panjang. Untuk melengkapkan diri dengan ilmu tersebut boleh belajar di
iSaham classroom
 dan membaca
blog iSaham
.


Dana IPO Optimax untuk Mengembangkan Rangkaian Perniagaan

1. Butiran IPO

Permohonan IPO untuk Optimax Holdings Berhad telah pun dibuka dengan butiran di bawah:

Harga IPO:

RM 0.30

Pasaran:

ACE

Permohonan dibuka:

15 Julai 2020, 10.00 pagi

Permohonan ditutup:

4 Ogos, 5.00 petang

Cabutan saham:

6 Ogos 2020

Agihan saham:

14 Ogos 2020

Tarikh penyenaraian:

18 Ogos 2020

2. Asal penubuhan Optimax

Gambar: Optimax

Optimax telah pun memulakan perniagaan sejak tahun 1995 di bawah nama Precious Premier Sdn Bhd. Kini, syarikat bertukar nama kepada Optimax Eye Specialist Centre Sdn Bhd (OESD). Rangkaian OESD kini adalah sebanyak 13 pusat perubatan pakar di Malaysia yang terdiri daripada 1 hospital pakar di George Town, 1 klinik pakar di Seremban dan 11 pusat jagaan.

3. Peristiwa penting dan pencapaian syarikat

1995

Penubuhan Optimax ketika ini dikenali sebagai Precious Premier Sdn Bhd (kini OESC). Mereka beroperasi sebagai pakar mata menggunakan trademark Optimax dari Optimax International Limited, UK

2001

Pengambilalihan 51% ekuiti OESC dari Dato’ Tan Boon Hock dan Datin Lim Sho Hoo oleh syarikat tersenarai,
Mitrajaya Holdings Berhad

2006

Mula menawarkan pembedahan katarak mata

2008

Mula berkembang ke Malaysia Timur dengan penapakan di Kuching

2010

Pemberian hak dari Optimax International Limited (UK) kepada OESC dalam rantau Asia Tenggara di bawah nama Dato’ Tan Boon Hock

2016

Pengambilalihan pegangan ekuiti Mitrajaya Holdings Berhad dalam OESC sebanyak 51% oleh Optimax Healthcare Services Sdn Bhd (kini Sena Healthcare Services)

2020

Pelepasan hak pegangan ke atas trademark “Optimax” dari Dato’ Tan Boon Hock untuk diberikan sepenuhnya kepada OESC

4. Ringkasan bisnes

Ringkasan bisnes ini adalah seperti di bawah:

Market capitalization pada RM 81 juta apabila tersenarai

PE ratio pada 10.34 untuk tahun kewangan 2018

Beroperasi di Taman Tun Dr Ismail, KL

Syarikat pakar mata

Jualan berdasarkan geografi

Malaysia Utara- RM 10.34 juta (16.51%)

Malaycia Tengah - RM 37.42 juta (59.76%)

Malaysia Selatan - RM 11.92 juta (19.05%)

Malaysia Timur - RM 2.93 juta (4.68%)

Syarikat dinilai patuh syariah oleh Elzar Shariah

New and coming IPO Interim Status.

NEW IPO (OPTIMAX) INTERIM SHARIAH STATUS

Salam & Dear All,

We have conducted the...
Posted by
Dr. Zaharuddin Abd Rahman
 on
Wednesday, 15 July 2020

4. Perkhidmatan yang ditawarkan Optimax

a. Pembedahan pembiasan

Segmen pembedahan pembiasan atau refractive surgery adalah penyumbang kedua terbesar kepada pendapatan Optimax sejak tahun 2018. Perkhidmatan ini melibatkan pembedahan untuk membetulkan kedudukan fokus pada mata. Dalam erti kata lain, ia bertujuan membetulkan masalah rabun mata. Antara prosedur yang terlibat ialah pembetulan penglihatan yang melibatkan penggunaan laser (seperti LASIK) dan juga implan lens di mata. Rekod bilangan pembedahan untuk segmen ini menunjukkan bilangan yang meningkat, seperti yang boleh dilihat di bawah:

Bilangan Prosedur Pembetulan

2016

2017

2018

2019

Laser

2,803

3,106

3,136

3,890

Implan

39

160

102

105

Gambar: Optimax

b. Rawatan penyakit mata

Segmen ini adalah penyumbang terbesar kepada pendapatan Optimax. Kebanyakan penyakit mata yang dirawat ialah katarak yang melibatkan pembedahan mata. Selain katarak, terdapat juga rawatan dari segi perubatan dan tidak melibatkan pembedahan. Secara umumnya, bilangan pembedahan katarak dan rawatan mata lain menunjukkan peningkatan dari 2016 ke 2019.

Jenis Rawatan

2016

2017

2018

2019

Pembedahan Katarak (Bilangan)

1,537

1,911

3,457

4,136

Pembedahan Katarak (% pendapatan)

25.84

28.26

34.92

34.18

Rawatan Mata Lain (% pendapatan)

3.18

4.47

7.11

8.50

c. Lain-lain perkhidmatan

Khidmat rundingan (consultation) adalah khidmat yang agak mudah untuk difahami. Khidmat ini ada yang diikuti dengan preskripsi ubatan yang sesuai untuk rawatan lanjut. Rawatan oculoplastic adalah pembedahan di keliling mata untuk membetulkan fungsi atau tujuan kosmetik. Setakat ini, hanya tiga pakar mata Optimax yang menjalankan prosedur ini.

Perkhidmatan lain yang berkaitan di Optimax adalah termasuk pemeriksaan mata, jualan cermin mata, ubat-ubatan dan prosedur lain seperti Ortho-K dan Botox.

5. Kesan COVID-19 terhadap operasi Optimax

Ketika PKP dilaksanakan, Optimax tergolong dalam perkhidmatan penting (essential services). Oleh itu, Optimax dibolehkan untuk beroperasi. Namun, seperti mana-mana kegiatan ekonomi lain, Optimax mengambil langkah untuk menjaga penjarakan sosial seperti digariskan oleh KKM.

Sewaktu PKP, Optimax menerima bilangan pesakit yang lebih rendah. Ini juga adalah disebabkan nasihat dari mereka sendiri kepada pesakit untuk menjadualkan semula pembedahan. Ketika PKPB pula, Optimax mula beroperasi seperti biasa, dengan SOP penjarakan sosial digariskan oleh KKM.

Dari segi rantaian bekalan, Optimax tidak menghadapi apa-apa gangguan, kekurangan atau kelewatan bekalan dalam tempoh PKP. Optimax juga tidak mengurangkan pekerja atau gaji pekerja, dan harga untuk perkhidmatan mereka juga tidak diubah.

6. Prestasi Bisnes

Prestasi kewangan Optimax adalah sangat bagus. Kita dapat lihat kenaikan pendapatan setiap tahun. Pendapatan sebanyak RM 30.0 juta meningkat secara konsisten setiap tahun ke angka RM 62.6 juta pada tahun 2019. Margin keuntungan syarikat pula adalah cukup bagus iaitu antara 10% hingga 20%.

7. Analisis Bisnes

Salah satu penanda (indicator) permintaan untuk pakar mata boleh dilihat pada bilangan pembedahan katarak yang berdaftar. Lebih dari 95% pembedahan katarak pula melibatkan warga berumur 50 tahun ke atas. Maka kita boleh andaikan golongan ini sebagai tumpuan pelanggan utama untuk Optimax. Pelbagai data yang kita boleh lihat, antaranya bilangan pembedahan katarak, populasi warga berumur 50 ke atas, pendapatan per kapita, dan peningkatan dalam healthcare tourism.

Data

% CAGR (Tahun tumpuan)

Pembedahan katarak berdaftar

4.9 (2016 - 2018)

Populasi berumur 50 ke atas

3.2 (2015 - 2018)

Pendapatan per kapita

4.0 (2017 - 2019)

Pendapatan healtcare tourism

15.6 (2016 - 2018)

Terdapat pelbagai saham yang tersenarai dalam sektor rawatan kesihatan di Bursa Malaysia. Namun, rawatan dalam perubatan ini boleh melibatkan pelbagai disiplin. Optimax pula hanya menumpukan disiplin rawatan mata. Maka, kita tak dapat bandingkan Optimax dengan saham-saham tersenarai ini secara adil.

8. Penggunaan Dana IPO

Optimax akan mengumpul dana sejumlah RM 21 juta daripada IPO ini. Pembahagian dana ini adalah seperti berikut:

Dana

Nilai (RM Juta)

Peratusan (%)

Perbelanjaan modal

10.35

49.31

Bayaran pinjaman

3.52

16.76

Modal kerja

3.53

16.79

Perbelanjaan IPO

3.60

17.14

Jumlah

21.00

100.00

Lebih daripada separuh dari perbelanjaan modal akan disalurkan ke operasi di Seremban. Modal ini akan digunakan untuk pembelian bangunan dan peralatan di cawangan tersebut. Separuh lagi akan digunakan untuk pembelian peralatan dan perkakasan untuk keseluruhan pusat rawatan pakar Optimax yang sedia ada.

9. Kesimpulan

iSaham berikan skor 4/4 kepada IPO Optimax. Setakat laporan kewangan terbaru yang telah dikeluarkan oleh Optimax, kita dapat lihat prestasi yang baik. Namun, kita tak dapat jangka kesan ekonomi daripada wabak COVID-19 kepada syarikat ini. Pun begitu, Optimax menyatakan bahawa rantai bekalan mereka berjalan seperti biasa. Maka ia adalah satu pernyataan yang positif.


Dana IPO Spring Art Holdings Berhad untuk Bina Kilang Baru

Pada 16 Oktober lalu, IPO untuk Spring Art Holdings Berhad telah diumumkan. Permohonan saham ini melalui MITI juga dah diumumkan. IPO ini akan disenaraikan dalam pasaran ACE pada butiran di bawah:

Permohonan dibuka:

16 Oktober 2019, 10.00 pagi

Permohonan ditutup:

24 Oktober 2019, 5.00 petang

Cabutan saham:

31 Oktober 2019

Agihan saham:

6 November 2019

Tentatif penyenaraian:

8 November 2019

Syarikat berteraskan eksport perabot

Spring Art bermula pada tahun 1996 oleh pengarah Jack Lim dan Yvonne Kwan. Sebelum penubuhan syarikat ini, Jack Lim mula terlibat dalam perniagaan menjual komputer peribadi kepada pekedai runcit. Aktiviti ini ditambah dengan penjualan meja komputed kepada pembeli. Pada tahun 1996, Spring Art ditubuhkan dengan Yvonne Kwan sebagai rakan kongsi. Mereka berjual beli dan mengedarkan meja komputer sedia untuk dipasang kepada pekedai di kawasan Muar. Sejarah syarikat ini boleh dirumuskan seperti di bawah:

1996

Penubuhan Spring Art Marketing Sdn Bhd

1997

Pengeluaran meja komputer dari kilang sendiri

1998

Menyertai Index Exhibition di Dubai, UAE dan mula eksport ke Timur Tengah

1999

Nama Spring Art Marketing ditukar kepada Spring Art Industries

Mula mengedar ke Jepun, Eropah dan India

2000

Pengembangan pengeluaran perabot dengan pengambilalihan Kejora Bitara Sdn Bhd yang memiliki Tanah 1

2005

Meluaskan barisan produk kepada perabot pejabat

2008

Meluaskan barisan produk kepada perabot bilik dan rumah

2009

Pembelian Tanah 2 dengan perancangan meluaskan barisan produk

2010

Mengedar ke USA dan Canada melalui Malaysian International Furniture Fair

2013

Membangunkan kilang di Tanah 2 untuk pasaran India dan Timur Tengah

2018

Pembelian Tanah 3 dengan perancangan untuk pasaran Amerika Utara dan Eropah

Ringkasan bisnes ini adalah seperti di bawah:

Market capitalization pada RM 103.9 juta

PE ratio pada 16.67 untuk tahun kewangan 2018

Beroperasi di Muar, Johor

Pengeluar dan pengedar barangan perabot

Jualan berdasarkan geografi (RM 50.38 juta - FYE 2018)

Asia Pasifik - 41.1%

Timur Tengah - 50.4%

Amerika Utara - 4.6%

Lain-lain - 3.9%

Syarikat dinilai patuh syariah oleh BIMB Securities

Prestasi Bisnes

Spring Arts mencatatkan pendapatan yang meningkat setiap tahun dari RM 36.4 juta pada tahun 2015 hingga RM 50.4 juta ketika laporan kewangan terbaru 2018 dikeluarkan. Keuntungan selepas cukai meningkat dari tahun 2015 ke 2017 pada RM 7.86 juta, namun menurun pada laporan terbaru 2018 pada RM 6.23 juta. Ini adalah satu perkara yang menjadi kekurangan untuk IPO ini memandangkan PE ratio pada angka 16.67 menunjukkan harga saham ini lebih mahal berbanding pesaing yang lain.

Penggunaan Dana IPO

Solarvest akan mengumpul dana sejumlah RM 34.6 juta daripada IPO ini. Pembahagian dana ini adalah seperti berikut:

Jenis Dana

Nilai [RM juta]

Peratus [%]

Permesinan untuk kilang

17.55

71.9

Modal kerja

3.67

15.0

Perbelanjaan IPO

3.2

13.1

Seperti yang boleh dilihat dari jadual di atas, Spring Arts meletakkan banyak peruntukan kepada pembinaan Kilang C untuk pengeluaran yang lebih banyak.

Kesimpulan

Kami berikan skor kepada IPO Spring Art ini sebanyak 2/4. IPO ini dilihat tak begitu merangsangkan terutamanya apabila melihat pada PE ratio yang agak tinggi dan keuntungan yang lebih kecil walaupun terdapat peningkatan jualan.


Daythree - Dana IPO untuk Keperluan Modal Kerja

Butiran IPO syarikat Daythree

Latar belakang perniagaan syarikat

Syarikat Daythree Digital Berhad merupakan syarikat yang menyediakan perkhidmatan perniagaan global (GBS) yang memberi tumpuan kepada perkhidmatan pengurusan pengalaman pelanggan (CX) melalui alatan digital yang dibangunkan oleh syarikat mereka sendiri iaitu DAISY, FAITH dan SAIGE. Antara perkhidmatan yang ditawarkan adalah seperti perkhidmatan pelanggan, pengurusan penerimaan dan pemprosesan transaksi. Sebagai penyedia GBS, Daythree turut menyediakan perkhidmatan di luar fungsi transaksi tradisional dan memberikan nilai fungsi yang tinggi seperti perundingan dan analitik perniagaan.

Setakat 31 Mei 2023, Daythree telah mempunyai 22 pelanggan dalam pelbagai segmen. Model perniagaan syarikat Daythree adalah seperti berikut:

Peralatan digital berasaskan AI

Selaras dengan kemajuan teknologi baru seperti Automasi Proses Robotik (RPA) dan kecerdasan buatan (AI), syarikat Daythree telah membangunkan tiga peralatan digital iaitu DAISY, FAITH dan SAIGE yang dibangunkan secara khusus untuk mengoptimumkan pengalaman pelanggan dan meningkatkan prestasi operasi pelanggan mereka. DAISY merupakan alatan digital yang membantu untuk mengendalikan interaksi pelanggan dengan lebih cekap manakala SAIGE merupakan platform analitik data dan pelaporan terintegrasi yang mengumpulkan data interaksi pelanggan untuk tujuan analisa dan penambahbaikan. FAITH pula merupakan aplikasi yang digunakan untuk tujuan sumber kemanusiaan.

Prestasi kewangan syarikat

Secara keseluruhan, syarikat Daythree menunjukkan prestasi pendapatan dan keuntungan yang positif dari tahun kewangan 2019 hingga 2022. Pendapatan utama syarikat diperoleh melalui perkhidmatan GBS.

Berdasarkan segmen pelanggan, pelanggan daripada segmen tenaga dan utiliti, dan telekomunikasi dan media merupakan pelanggan yang masing-masing menyumbang sebanyak 48.9% dan 23.4% kepada pendapatan syarikat bagi tahun kewangan 2022, diikuti dengan pelanggan daripada segmen teknologi kewangan dan perkhidmatan kewangan, pembinaaan dan lain-lain.

Pendapatan syarikat dikira berdasarkan kontrak-kontrak dengan pelanggan. Model harga yang digunakan terdiri daripada model berdasarkan transaksi, model setara masa penuh (FTE) dan model jam produktif.

Pelanggan utama syarikat

Syarikat Daythree mempunyai lima pelanggan utama yang menyumbang kepada hasil pendapatan syarikat. Daripada lima pelanggan ini, syarikat Daythree mempunyai kebergantungan yang tinggi terhadap pelanggan G, E dan F. Jumlah pendapatan daripada pelanggan G, E dan F adalah yang tertinggi dengan sumbangan terkini sebanyak 29.0%, 19.9% dan 18.4% pada tahun kewangan 2022. Berdasarkan maklumat prospektus, pelanggan G merupakan syarikat yang tersenarai di pasaran Utama Bursa Malaysia.

Strategi IPO dan masa depan

Melalui dana IPO yang diperoleh, Daythree merancang untuk menggunakan dana bagi mengembangkan dan mengubahsuai ruang kerja yang akan digunakan untuk pelbagai kemudahan. Selain itu, dana IPO juga akan digunakan untuk merekrut pakar industri, perbelanjaan modal IT dan lain-lain lagi.

Aktiviti D&D yang berterusan

Daythree komited menjalankan aktiviti reka bentuk dan pembangunan (D&D) sebagai sebahagian daripada usaha untuk meningkatkan produktiviti dan perkhidmatan pengurusan pelanggan. Aktiviti D&D yang sedang diusahakan oleh mereka adalah integrasi sistem pengenalan digital yang didayakan oleh perisian
blockchain
ke dalam alatan digital sedia ada, diikuti dengan penggunaan pengenalan digital dalam kelulusan transaksi.

Selain itu, mereka juga sedang membangunkan bot penyelia yang akan melakukan pemantauan secara
real-time
tanpa memerlukan pemantauan manusia.

Kelebihan daya saing

Dengan kelebihan tenaga kerja yang menjadi aset utama syarikat, Daythree memberi fokus yang tinggi terhadap pembangunan modal kemanusiaan untuk menghasilkan pengalaman pelanggan yang berkualiti tinggi. Hal ini boleh dilihat menerusi bilangan eksekutif CX yang meningkat sepanjang tahun kewangan.

Melalui keupayaan teknologi terkini, alatan digital yang dibangunkan oleh Daythree dapat meningkatkan pengurusan dalam pengalaman pelanggan. Dengan alatan digital ini, Daythree berjaya mengembangkan pangkalan pelanggan mereka dalam pelbagai industri dan segmen seperti segmen tenaga dan utiliti yang memberi pendapatan yang signifikan kepada syarikat.

Risiko berkaitan perniagaan dan operasi

Syarikat Daythree mempunyai kebergantungan yang tinggi terhadap tiga pelanggan utama yang menyumbang kepada pendapatan syarikat. Sifat perniagaan syarikat dijalankan berdasarkan kontrak perjanjian yang mempunyai tempoh sekitar satu hingga tiga tahun. Oleh itu, prestasi kewangan syarikat boleh terjejas jika syarikat kehilangan salah satu atau pelanggan utama tanpa mendapatkan pelanggan baru dengan segera. Daythree juga amat bergantung kepada pekerja mereka yang mempunyai pengalaman yang tinggi dalam menyokong operasi perniagaan mereka dalam perkhidmatan pengalaman pelanggan.

Perbincangan

Syarikat Daythree merupakan syarikat yang berkembang dalam industri GBS dengan memberi fokus terhadap pengurusan pengalaman pelanggan melalui alatan digital yang dibangunkan sendiri oleh mereka. Syarikat ini mencatatkan prestasi kewangan yang positif, dengan pendapatan utama daripada segmen pelanggan yang datang dari industri tenaga dan utiliti.

Daythree juga merancang untuk mengembangkan ruang kerja dan merekrut pakar industri melalui dana yang diperoleh. Syarikat ini juga aktif dalam aktiviti D&D untuk meningkatkan lagi produktiviti dan pengalaman pelanggan. Walaupun begitu, syarikat Daythree mempunyai kebergantungan yang tinggi terhadap tiga pelanggan utama dan pekerja mereka yang mempunyai pengalaman yang luas dalam menguruskan operasi perkhidmatan pelanggan.


Dead Cat Bounce - Perangkap Kenaikan Sementara

Istilah Dead Cat Bounce

Dead cat bounce (DCB) adalah satu istilah dalam pelaburan saham yang bermaksud lantunan sementara harga saham atau pasaran yang sedang menurun dan disusuli dengan sambungan pergerakan menurun.

Dalam erti kata lain, saham atau pasaran yang menurun dan mencuba untuk naik, tapi kenaikan itu tak pergi jauh. Kenaikan harga saham tidak dapat berkekalan dan selalunya tidak membentuk "higher high higher low" pun.

Ia dipanggil dead cat bounce atau kucing mati melantun kerana seekor kucing yang mati pun akan melantun apabila ia jatuh teruk.

Bahaya DCB

Fenomena DCB ini merupakan amaran besar kepada mereka yang suka "bottom fishing" dan tidak menunggu "uptrend confirmation" terlebih dahulu.

Pedagang yang merasakan kenaikan ini adalah bentuk reversal mungkin akan beli ketika harga telah naik. Namun, sebenarnya ia bersifat sementara dan harga boleh jatuh lebih rendah dari harga semasa. Selalunya, mereka yang tersangkut dalam situasi ini takut terlepas peluang kalau tidak dapat lagi beli pada harga murah selepas ini. Sebenarnya, lebih elok berjaga-jaga ketika pasaran sedang jatuh merudum.

DCB banyak berlaku pada sektor/industri yang lebih berisiko seperti sektor teknologi & small cap dan kurang berlaku pada sektor yang kurang berisiko seperti makanan & utilities. Jadi, kalau nk beli saham dalam sektor lebih berisiko, lebih baik tunggu uptrend confirmation terlebih dahulu.

Mengenal pasti DCB

Pergerakan ini pada mulanya kelihatan seperti pembalikan corak pergerakan saham. Namun, ia akan terus disusuli dengan pergerakan saham menurun. Jika melihat secara keseluruhan, saham masih bergerak dalam pergerakan menurun atau downtrend.

Dalam keadaan pasaran yang menurun, anggapan yang mudah adalah pergerakan kenaikan yang berlaku hanyalah DCB. Namun, boleh jadi anggapan ini salah dan pasaran sememangnya sedang membuat pergerakan reversal. Maka, kita belum dapat mengenal pasti dengan sepenuhnya sekiranya saham atau sesebuah pasaran mengalami DCB. Kalau dapat kenal pasti, memang dah kaya pun orang tu.

Bagaimana nak menghadapi DCB

Dalam keadaan pasaran yang menurun, pedagang perlu lebih berhati-hati dan tegas dengan trading plan yang dirancang. Keadaan pasaran yang tak menentu juga mencadangkan bahawa pelaburan jangka masa pendek adalah lebih selamat.

Peluang untuk mendapatkan keuntungan masih ada. Contohnya, pedagang short-term akan mengambil peluang ini untuk mengaut saham dalam jangka masa pendek. Ada sebab pedagang ini hanya mengambil posisi short-term. Antaranya adalah sentiment keseluruhan terhadap pasaran masih belum positif.


Cadangan Dividen KWSP ada Tier Siapa Untung Siapa Rugi?

Kadangkala kedengaran bahawa yang kaya bertambah kaya kerana dividen KWSP sesetengah pencarum dari segi jumlah kumulatif jauh lebih tinggi dari pencarum yang mempunyai simpanan yang sedikit. Ini bermakna dividen atas modal sesetengah pencarum jauh lebih tinggi, manakala selebihnya sedikit sahaja.

Statistik menceritakan segalanya.

KWSP ada 14 juta ahli. 7 juta pencarum KWSP mempunyai simpanan kurang dari 50,000 ringgit. Tetapi, pada masa yang sama ada 39,000 ahli yang mempunyai caruman lebih RM 1 juta.

Hal ini menyebabkan timbul cadangan untuk memberikan kadar dividen dari segi % lebih tinggi kepada pencarum yang mempunyai jumlah simpanan yang rendah.

Contohnya, untuk 50,000 ringgit diberikan 10% manakala yang mempunyai 1 juta ringgit diberikan 1% sahaja.

Cadangan ini menimbulkan pelbagai reaksi kerana walaupun berfungsi seperti progressive tax iaitu (orang kaya dapat kurang dari segi %) berbanding rakyat biasa, Malaysia nampaknya belum bersedia untuk menjadi seperti negara Skandinavia. Penulis mengatakan sedemikian kerana ada pencarum jutawan KWSP yang membantah dan mengatakan ini satu kerugian kepada EPF kerana mereka akan alih duit mereka ke tempat lain yang memberi pulangan lebih tinggi.

Tidak mengapalah, pokoknya, rakyat biasa atau kurang berkemampuan stand to gain dari polisi baru ini dan rakyat yang kaya sudah mula risau kerana pulangan lumayan 5% per year on 1 million mereka nampaknya dalam bahaya.

Itu pun kalau polisi baharu ini diluluskan.

Sama-sama kita nantikan.

Rujukan:

https://www.theedgemarkets.com/article/varied-response-epf-implementing-tiered-dividends


D&O Mencerahkan Automotif dengan Pencahayaan LED

D&O
 merupakan sebuah syarikat pengeluar LED yang mempunyai kedudukan yang cukup dikenali di peringkat antarabangsa. Pada satu ketika, mereka mengeluarkan produk LED yang juga meliputi segmen pencahayaan umum (general lighting) dan barangan elektronik pengguna (consumer electronics). Namun, syarikat telah beralih dari segmen persaingan tinggi itu, dan kini menumpukan sepenuhnya pada produk utama mereka sekarang, LED automotif. Sejak peralihan tersebut, kita boleh lihat prestasi yang semakin baik pada syarikat.

Kerja Design In semakin banyak

Bagi D&O, Penunjuk Prestasi Utama atau KPI yang dapat berikan mereka petunjuk awal ke hadapan adalah proses yang disebut sebagai Design In. Proses ini merujuk kepada proses reka bentuk yang dijalankan bersama antara team D&O dengan pelanggan mereka untuk menepati spesifikasi dan citarasa yang dikehendaki. Dalam AGM terbaru, CEO, Tay Kheng Chiong menunjukkan proses Design In yang semakin banyak berjalan pada tahun ini berbanding tahun lepas, dengan angka 179 untuk Januari hingga April tahun ini berbanding 144 dalam tempoh yang sama tahun lepas.

Dengan petunjuk ini, boleh dijangka bahawa jualan syarikat akan bertambah sekiranya tiada apa-apa masalah pada Design In. Proses Design In ini juga diterima melalui pejabat D&O di luar negara seperti di China, Taiwan, Korea, Jepun, India, Eropah dan USA. Bila sebut pasal negara-negara ini, mungkin ramai yang boleh bayangkan jenama automotif yang ada di negara tersebut.

Jenis pembekal dalam industri LED automotif. Gambar: ISELED

D&O sememangnya mempunyai rangkaian pelanggan yang luas di seluruh dunia. Malah, mereka juga merupakan antara pemain industri LED automotif terbesar di peringkat antarabangsa, menyaingi syarikat besar seperti Osram, Nichia, Lumileds, Seoul Semi, Samsung dan sebagainya.

Perubahan komponen semikonduktor automotif

Industri automotif kini semakin beralih dari menggunakan kabel atau wayar. Penggunaan wayar yang berkurang ini dapat mengurangkan berat pada kenderaan automotif. Dari segi komponen semikonduktor pula, semakin banyak ciri yang canggih ditambah. Antaranya, kita dapat lihat autonomous vehicle iaitu kenderaan pandu sendiri yang dilengkapi pelbagai sensor dan juga boleh dihubungkan dengan internet, membolehkan pelbagai kawalan dari jauh.

Senarai produk tawaran D&O. Gambar: D&O

Perubahan juga berlaku dari sudut pencahayaan kereta. Ada yang bersifat estetik, ada yang mempunyai fungsi penting. Namun secara keseluruhannya, terdapat pelbagai kemungkinan rekabentuk pencahayaan yang boleh diterokai oleh syarikat dan juga industri automotif secara umumnya untuk menyambar bahagian pasaran yang lebih besar. Kepelbagaian kemungkinan dalam pencahayaan ini dihuraikan lebih lanjut oleh CEO dalam AGM baru-baru ini.

Inovasi pencahayaan automotif

Dalam AGM, Tay menyebut pelbagai inovasi yang sedang ataupun akan dialami oleh pasaran industri dalam bidang pencahayaan automotif. Inovasi ini kebanyakannya melibatkan penggunaan LED yang lebih banyak untuk kereta sama ada sebagai pencahayaan dalaman dan juga luaran. Pemain industri automotif berlumba-lumba untuk membawa suatu konsep yang turut meliputi pencahayaan kereta untuk menarik minat pengguna. Contoh-contoh inovasi ini akan disebut secara ringkas di bawah:

1. Permukaan hiasan bercahaya

Gambar: DesignLED

Penggunaan Smart LED akan membawa lebih banyak lampu LED dengan warna yang boleh diubah suai. Ini membolehkan sesebuah permukaan dihiaskan dengan cahaya. Dengan penggunaan LED yang lebih banyak juga, potensi pendapatan syarikat pembuat LED akan menjadi semakin besar.

2. Pencahayaan dalaman diperibadikan

Gambar: ISELED

Penggunaan Smart LED yang mempunyai pencahayaan yang lebih dinamik boleh menawarkan lebih banyak pengubahsuaian lampu dalaman. Pencahayaan boleh mendatangkan mood atau suasana tertentu mengikut cahaya yang digunakan. Ini memberikan satu ciri
personalization
 kepada pemilik kereta.

3. Lampu sebagai identiti jenama

Gambar: Rolls Royce

Dengan landskap industri automotif yang kompetitif, pelbagai penerokaan yang boleh dibuat untuk menarik minat pengguna kereta. Aspek pencahayaan tidak terkecuali daripada menjadi titik jualan pengeluar kereta. Lampu boleh dijadikan sebuah identiti sama ada untuk bahagian dalaman mahupun luaran kereta.

4. Lampu ketibaan dan keberangkatan

Gambar: Volkswagen

Dengan teknologi sensor yang semakin canggih, kereta boleh mengesan sekiranya pemilik kereta menghampiri kereta. Dalam inovasi lampu ketibaan atau
welcome lighting
, lampu akan menyala untuk menyambut ketibaan pemilik mereka. Sebaliknya juga boleh dibuat untuk
farewell
 atau kepergian pemilik mereka yang keluar dari kereta.

D&O akan terus berdaya saing

Tay sambung berkongsi sedikit sebanyak tentang apa yang beliau rasakan menjadi kelebihan syarikat di masa akan datang. Mereka berurusan secara langsung dengan pelanggan, tidak seperti kebanyakan syarikat di Malaysia yang selalunya berurusan dengan pihak perantara kepada pelanggan akhir. Mereka juga merupakan pengeluar OBM iaitu Original Brand Manufacturer yang mana produk mereka mempunyai jenama sendiri berbanding kebanyakan syarikat teknologi di Malaysia yang merupakan pengeluar OEM.

Dari sudut industri pula, ada empat sebab utama yang memberikan mereka kelebihan dalam industri ini. Pertamanya, seperti yang disebut, proses Design In semakin bertambah. Ini menunjukkan semakin banyak minat syarikat automotif untuk mengeluarkan rekaan baru model kereta mereka. Jenama EV kini lebih banyak menyebut tentang model baru berbanding enjin baru.

Gambar: ISELED

Perubahan teknologi dalam kereta juga membawa lebih banyak kegunaan Smart LED yang boleh memberi kelebihan kepada industri LED automotif. Jenama-jenama EV juga sedang berlumba untuk keluarkan model baru untuk meraih bahagian pasaran yang lebih besar. Penggunaan LED juga semakin banyak yang turut disumbangkan dengan penggunaan panel media skrin LED yang lebih meluas dari automotif peringkat premium sehinggalah peringkat murah sekalipun.

Kesimpulan

Banyak lagi yang dikongsikan oleh CEO Tay Kheng Chiong dari sesi AGM baru-baru ini. Kebanyakannya menunjukkan bahawa beliau yakin dengan apa yang mampu dicapai oleh syarikat. Syarikat juga akan membuka kilang baru pada separuh pertama tahun hadapan. Sebagai pelabur, anda boleh turut merasa yakin sekiranya anda percaya dengan kebolehan syarikat.

Namun dalam dunia perniagaan ini, semua pendahulu pasaran ingin mengekalkan kedudukan atau mendahului pasaran dengan lebih banyak. Maka, industri ini masih tidak lari dari persaingan oleh syarikat-syarikat besar seluruh dunia. Jika bercakap tentang industri LED, pesaing ini antaranya disebut di atas tadi iaitu Osram, Lumileds, Nichia dan sebagainya. Pun begitu, apa yang dikongsikan oleh Tay sebagai pakar industri sememangnya menunjukkan pelbagai perkembangan positif yang dilalui dalam industri ini.